text:
- Hpuja npawt nhpang daw.
- Bawsang hte ginra garan mat ai daw.
III. Bawsang shada bai gayau wa ai hpe jahkrum la ai daw.
- Jahkrum da sai hpe bai shagrin da ai daw.
- HPUJA NPAWT NHPANG DAW
Sumla 1. Hpuja byin wa ai npawt nhpang madun ai hkrang.
Dinghku de ai hpang na byin da
Mayu nta yi-ngam Dauma nta yi-ngam
tsap ai ‘Ga’ marai (4) tsap ai ‘Ga’ marai (6)
- Mam
- Nai
- Arung arai Dauma ni kaw na Mayu ni hpe bai
- Kaga malu masha latsaw ai lam.
Lahta na lam ni gaw htawm hpang de hpuja tai wa sai.
Madun da ai sumla hkrang gaw, dinghku lahkawng hpe madun da nga ai. Dai dinghku lahkawng hta na langai mi gaw, hpang de Mayu dinghku tai wa na rai nna, kaga langai mi gaw, Dauma dinghku tai wa na rai nga ai. Wunpawng sha ni a Mayu Dauma hpu jaw, hpu ya lam gaw, shawng de nga nga chyalu, hpun si hpun lap ni tam sha ai prat kaw nna tinang nan makan bungli galaw nna lu sha shabyin la ai prat kaw hpang ang sai. Tinang a n-gun atsam hte galaw shapraw da ai hpe lu sha wa ai shaloi kaw na, masha a manu mung grau nga wa ai. Dai manu gaw masha n-gun (Ga) hpe manu shadan wa sai. Dinghku langai mi hkru kat nga mu nga mai na matu, masha (ga) hta ningpawt jung nga ai. Dinghku masha shagu masha n-gun (ga) tai ai dinghku gaw, nga mu nga mai nna gumgai dingla hte ma law nna, masha n-gun (ga) n law ai dinghku gaw matsan nna nga yak wa ai. Shing rai masha n-gun (ga) hta madung nna shinggyim masha a nga mu nga mai lam hpe shabyin nga ai. Madun da ai sumla hkrang na dinghku lahkawng hpe yu ai shaloi, Masha n-gun (ga) marai manga hpra n-gun bung ai dinghku yan re hpe mu lu nga ai. Dinghku shagu ni mung (ga) marai manga hte dang na yi ngam hpe shang da na masai. Raiti mung, Wunpawng htung hte maren, dinghku de ai shaloi, Num sha gaw La sha hpang de kahkyin mat ai rai nna, Mayu dinghku hta ga mali sha nga mat sai. Dauma dinghku de gaw ga marai kru byin wa ai hpe madun da nga ai. Shing rai Mayu dinghku gaw yi ngam hpe shang da ai daram n galaw lu mat ai. Dauma dinghku gaw atsawm sha galaw la lu ai lam byin wa na sai. Dai shaloi lu la ai nai mam manaw shingnan ni mung mayu ni kaw yawm mat ai. Dai shaloi Dauma ni e bai garum latsaw ai lam nga wa na rai nga ai. Dai gaw hpu ja a ningpawt hkridun tai wa sai. Shawng ningpawt kaw na ja bau yam nga hpu bang ai gaw n rai na rai nga ai.
- Masha a tsang hku garan wa ai hpu ja ni
Madun da ai sumla hkrang hta hpu ja jahpan 3 hpe mu lu ai. Hpu ja jahpan yawm dik ai wa mahtang gaw, n’pawt n’hpang ginrung ja hpe madun nga ai. Lahkawng ngu na jahpan gaw lu lawm ai ni lang ai hpu ja hkrang rai nga ai. Law htum jahpan mahtang gaw ningbaw ningla tai ai ni, Daru Magam lu ai ni lang ai jahpan re. Ndai hpu ja jahpan hte maren Wunpawng sha ni gaw moi prat raiti mung, matsan ai tsang, lu su ai tsang, ahkaw ahkang lu ai tsang nga nna n’tsa lam tsang 3 hku nga lai wa sai hpe mu lu ai. Ndai masha tsang gaw dai ni raiti mung, yu maya tsang, sutdu lauban tsang, uphkang du atsang nga nna naw nga nga mali ai. Htawm hpang de mung naw nga nga na sha re. Shing rai tinang gara tsang kaw lawm ai ngu ai hpe lata nna hpu jaw hpu ya mai nga ai. Ndai zawn re masha tsang nga nga ai raiti mung, Hkristan sasana du ai a majaw mung, shing n rai mung masa lam galai mat wa ai majaw, masha atsang hpe n shabrawng mat ai sha, hpu jaw hpu ya htung lailen hpe mahtang gayau kau ai a majaw, masha law malawng a matu, lit li ai lam byin wa nga ai. Lit li wa jang, dinghku de na mung lit li dum sai, shing rai mayat maya law htam lam hta mung hkra wa sai.
Dai rai nna Wunpawng sha ni a htunghking rai nga ai hpu jaw hpu ya lam pang 3 kaw na yawm dik ai hpe sha, lang sana nga yang mung, Wunpawng sha ni a myit sha rai nga ai. Hpu lamang yawm mat ai majaw, htunghking hten mat na n rai. Bai nna kaga lam langai mi gaw dai shani na htunghking lamang jum ai ni gaw Mayu a shangun jahpan hku galaw ai lam a majaw, Mayu ni ra ai hpe n lu shatup wa ai shaloi, lit li dum wa ai lam nga nga ai. Kaja wa nga yang, dai shani na htunghking magam gun ni rai nga ai Mayu gawk dung salang ni, dauma gawk dung salang ni hte, janghtung kasa ni gaw Mayu Dauma htinggaw lahkawng a byin mai ai atsam hpe yu nna jahtuk lu na ahkaw ahkang lu ra nga ai.
- Num wa ai Htung Lailen n’pawt
- Shinggyim masha n’pawt n’hpang labau hta nlung prat (stone age) kaw
nna pra wa ai nga ma ai. Dai hte maren, anhte Wunpawng sha ni mung nlung prat kaw nna pra ang sai. Nlung prat hta dum nta garai n chye galaw ai rai nna nga nga chyalu lungpu ni kaw shanu lai wa sai. Dai hpe jaiwa ga hta mashang lungpu dinghta htingnu nga nna tsun ai. Ya Wunpawng sha ni nga ai buga kaw masha rawng lai wa sai lungpu law law nga nga ai. Moi prat hta lungpu langai Htinggaw langai hku nga lai wa sai. Wunpawng sha ni a sat lawat hpe yu ai shaloi shawng e galaw ai gaw hpang na ni a htung lailen tai wa nga ai. Dai ni raiti mung moi na htung gara hku nga ai ngu ai hpe nau n myit yu ai sha lai wa sai shata, lai wa sai bat hta kadai ni a nta kaw gara hku galaw ai ngu ai hpe mahtang madung dat nga ai. Shing re rai nna shawng n’nan e num sha gaw shi rawng nga ai lungpu kaw nna pru nhtawm, la sha nga ai lungpu de madu jan madu wa hku nga mat wa ang sai. Dai hpe hpang de na ni gaw htung lailen hku hkan sa wa sai rai nna Num wa ai lam htung byin mat sai. Wa ai ngu ai ga gaw jahkring jahkra aten ladaw hku nga ai shara kaw nna tinang a shara madung de sit nawt ai hpe wa ai ngu nna tsun ai. Tinang a shara madung kaw nna hkraida shara de sit nawt ai hpe gaw sa ai ngu nna tsun ai. Dai majaw Num wa ai ngu ai gaw tinang a kanu kawa nta kaw nna madu wa a shara de sit nawt ai hpe tsun nga ai. Ga shadawn Hpakant de sa ai, Myitkyina de wa ai, Manmaw kaw nta nga ai rai yang, Manmaw de wa ai, Laiza de sa ai.
(2) Shinggyim masha ngu ai hta Anum hte Ala ngu lahkawng bai garan da nga ai. Dai Anum hte Ala hpung lahkawng yan gaw langai hte langai shada da n nga n mai daram manu shadan, tsawra sharawng awng hkat ai lam nga ai zawn, grai sung ai n hkrum n ra ai lam, mara n hkyam sa lu hkra re ai, n ju n dawng hkat ai lam mung nga nga malu ai. Shing rai shinggyim masha ni a prat shagu hta rap n ra ai lam tut e anga nga ai.
Dai ni na aten du hkra Ala ni gaw Anum ni a kata kaw nga pra ai htung lang ai ni mung nga nga ga ai. Shada uphkang dip kamyet hkat ai lam sha n rai, num ni gaw la ni hte rau karai kasang ai mungdan hta n lu shang ai ngu kam ai ni mung nga nga ga ai. Wunpawng sha ni mung anum ni a kata hku lai di na hpe grai hkrit makran matsat ai sha n-ga, bu hpun palawng lam da ai kata hku lai na pyi n raq nga ai. Raiti mung, ala a myit mada ban dung shadaw mung Anum sha rai nga ai. Anum a myit mada shara bandung shadaw n\mung Ala sha rai nga ai. Anum ni gaw shanhte a pyaw hpa, tsawm hpa manu dai ai lam hpe tsun a shaloi, ala ni a lam myit mang jahta nga ma ai. Dai hte maren, Ala ni mung shanhte a sharawng awng hpa, myit mada sharawng hpa hpe jahta ai shaloi, Anum ni a lam jahta nga ma ai.
Shawng e tsun lai wa sai hte maren, shinggyim masha Anum hte Ala gaw shada da langai hte langai galai up dip sha, yam sha hkat nna nga pra sa wa ai ngu tsun saga ai. Moi Anum ni dip sha lai wa ai prat nga lai wa sai hte maren, Helani masha ni hta dai sakse ni naw mu lu ai. Shanhte a hpara ni gaw num hpara ni rai nga ai. Shawng na prat hta num ni reng lai wa ai rai nna, ndai prat, nat prat hta pyi naw shareng ai lam rai nga ai.
Hebre ni a maumwi gaw La ni ningbaw ningla tai ai prat hta paw pru ai maumwi rai nga ai. Shingrai Adam ngu ai La wa ningbaw ai maumwi hta hpang nga ai. Wunpawng sha ni a maumwi hta mung Ninggawn wa Magam ngu ai wa kaw hpang ai rai nna Ala prat hta hpang ai maumwi rai nga ai. Dai hku rai yang, Wunpawng sha ni gaw La prat a shawng na num prat hpe n dep kau dat sai kun? num prat hpe atsawm dep ai lam Wunpawng sha ni a matsun maroi maumwi hta mu lu ai. Sakse hku nna nkau mi hpe madun ga nga yang, ningwawt hpaji hpe shawng chye ai gaw Kanun jan Kinnai num hpaw mi re nga tsun ai. Lusu dik mung Shingni Htu Bam Majan ngu ai jan re ai. Hpaji chye dik mung Pin Lum Htu Seng re nga tsun ai. Shawng de gaw dumsa jaiwa, myihtoi mung, num ni hkrai re ai nga tsun ma ai. Num ni dumsa ai shaloi dumsa shabrai hpe hkungga a ka-ang hkup la ai nga ma ai. Hpa majaw dumsa shabrai law ai kun? Shanhte dumsa ai gaw grau hkum tsup ai, grau manu dan ai hku chye dumsa ai majaw rai nga ai. Num ni kaw na sharin la nna La ni bai dumsa ai, La ni hta na shawng dumsa ai wa gaw Madum Hkyet La Sang wa rai nga ai. Nan wa Tu Nang ngu ai wa shawng hkinjawng sai. Shayawng Hkum ngu ai wa jaiwa hpang sai. La dumsa ni gaw dumsa shabrai hkungga a magyi langai sha la ai. Dumsa shabrai yawm ai gaw dumsa manu grit ai majaw rai na sai.
Jaiwa kaba Laja Hkan Naw a Num wa majun gawn ai lanyi ga hta Bum-Yin yan Bum Wai a prat hta La ni num wa ai lam tsun ai. La ni num wa ai shaloi, ninghkrut ni, sumprang ni, hkaw-awn, makru, mam htu htum, htum mun ni yawng ganan nang na nga ma ai. Dai majaw La ni Num wa ai shaloi nta ting tsai mat na tai ai rai nna La ni num wa ai jahkring kau ai. Dinghku arung arai ni yawng ganan nang ai ngu tsun ai gaw num sha ni shat n chye shadu, mam n chye htu, nhtu n chye garang re ai lam ni byin wa nna dinghku hten wa na lam rai nga ai. Dai aten hta Num ni gaw nga reng taw nna, la ni galaw jaw ai sha la sha ai prat rai nga ai. Dai majaw rau nga ai ni hpe Num wa shangun ai lam byin wa sai. Ndai prat hta gaw La ni reng ai prat rai mat sai rai nna dinghku bungli mahkra anum ni jum ai, Ala ni yi sa yi wa lam kaw mung La ni gaw nhtu n-ga langai sha hpye ai, num ni gaw ma ba, ri ri, hpun gun rai nga ai.
Ndai zawn mungkan shing ra labau hte shadawn nna tsun ai gaw Wunpawng sha ni mung, mungkan shingra labau hte maren nga pra sa wa ai lam hpe madun ai lam rai nga ai.
- Htunghking Byinda
Wunpawng sha ni a Numwawn Numla hpuja sharung shakau lam ni hpe myit yu ai shaloi, Hkristan tai wa ai ningmu masum pru wa ai. Dai ningmu ni gaw Wunpawng sha ni a Htunghking gaw lai wa sai prat ni hta Nat jaw Htunghking kata kaw hkan sa lai wa ai rai nna, Hkristan prat du ai shaloi ung ang ai lam ni pru wa ai. Dai ung ang ai lam a majaw, ningmu garan wa ai re.
- Ningmu langai mi gaw, Hkristan tai sai hte maren, Hkristan sasana sa jaw ai sinna ni a htung lailen sha lang nna nat jaw hte matut mahkai nga ai Wunpawng htung hpe gaw tsep kawp kau da ra sai ngu ai ningmu re. Dai ningmu mung myit jasat ai lam sha rai nna tatut hkrang shapraw yak ai. Htunghking lam hta tinang myit jasat ai hku sha n mai galaw nga ai. Lawu lahta makau grup yin hte nga pra ra ai rai nna hkrang shapraw yak ai.
- Kaga ningmu langai mi gaw Htunghking ni hpe Nat hte seng ai Htunghking hte n seng ai garan nna, nat hte seng ai hpe la kau nhtawm, Htunghking hte seng ai san san hpe sha hkan sa mayu ai ningmu re. Dai lam hta mung Nat jaw prat hta byin paw pru wa ai Htunghking hpe Nat jaw hte Htunghking garan na matu n mai byin ai lam naw nga nga ai. Shing rai dai ningmu mung tatut hta grai wa awng dang ai lam n nga nga ai.
- Hpang jahtum na ningmu gaw, Nat jaw prat na Htunghking hpe Nat a shara kaw Karai Kasang hpe tawn da nna htap htuk dum ai Htunghking yawng hpe shatsawm jahtap la nna prat ningnan hte shabung shapre nna lang na ngu ai ningmu re. Ga shadawn, moi pra hta num sharawt sha poi hpe Nat jaw sha ai hku n re ai sha, kyu hpyi poi hku galaw la mai nga ai. Ndai masa gaw Hpung up sara kaba nkau mi hte Wajau nkau mi hte Bishop nkau mi du hkra myit hkrum nga ma ai.
Shing re rai nna Numwawn Numla Htunghking hta lang ai lamang hte ginlam ni a majun lachyum hte manu ni hpe sawk shapraw nhtawm, Hkristan makam masham hte Hkristan lailen ni hte shabung shapre jahkau na gaw ra madung rai na re majaw, ndai laika buk hta mung majun hte lailen manu ni hpe dang lu ai daram ka bang da sai.
- Wunpawng sha ni hte Nat jaw htung
Wunpwng sha ni gaw manu dan ai amyu shing n rai, manu shadan mayu ai rai yang, shanhte a htung lailen hpe manu shadan ra nga ai. Htunghking gaw manu dan nna dai amyu gaw manu n dan yang gaw, lachyum n pru nga ai. Amyu gaw manu dan nna Htunghking gaw manu n dan shing n rai, Htunghking n lu ai rai yang, dai wa gaw amyu pyi n rai nga ai. Wunpawng Htunghking manu dan na matu gaw dai Htunghking hpe shalat dat ai Nat jaw Htunghking hpe manu shadan ra nga ai. Nat jaw Htunghking manu dan na matu, Nat jaw makam masham hpe mung manu shadan ra nga ai.
- Wunpawng sha ni hte Nat jaw makam masham
Anhte Wunpawng sha ni a n-gup kaw na Nat jaw prat hpe ningsin htawng hta rawng ai prat, myi di, na hpang prat, lam dam mat ai prat, n hkru n kaja mat ai prat, hten run taw ai prat ngu nna tsun chye ga ai. Dai lam ni teng na a ni? Tsum hpyi tsum hpat, gale galau, guji guyang myit sumru yu ra ai. Wunpawng sha ni gaw lam dam ai amyu mung n re, Hkristan hpung kaw na gumlang gale mat wa ai ni n re, nga pra hpang ai shani kaw na Nat jaw ai amyu re. Raitimung n’pawt n’hpang hku nna Hkristan makam masham hta rawng ai lam ni hpe kam chyalu re. Mungkan ga hpe Karai Kasang hpan da ai ngu nna kam ai. Dai mungkan ga hpe hpan da ai wa gaw masha hpe mung hpan da sai ngu nna kam ai. Dai majaw masha gaw Karai Kasang hpe hkrit hkungga ra ai. Dai hte maren sha masha hpe mung manu shadan tsawra ra ai. Masha hpe manu shadan ra ai ngu ai makam masham kaw na masha sat yang bunglat hka daw ra ai. Masha hpe tsawra ra ai ngu ai kaw na, Htunghking ningli, hpu jaw hpu ya lailen ni pru wa ai. Shingrai Isarael masha ni Karai Kasang hpe tsang hte tsang chye na sa wa ai zawn, anhte amyu mung loili chye na ai hta ningpawt nna law law chye na ai de sa wa ai amyu she re. Dai majaw lachyum hpe ading tawk tsun ga nga yang, Nat jaw nawku htung gaw Wunpawng sha ni hpe Hkristan makam masham de sa sa dat ai lawu tsang sharin sara she rai nga ai. Dai lam teng n teng myit yu na matu, anthe a makau grup yin shing n rai, anthe hte rau nga ai Sam ni, Myen ni, Gala ni, Bukda makam masham hte Hindo makam masham lang ma ai. Wunpawng sha ni mung Nat jaw n re ai sha anhte hta grau law ai ni hkan sa ai, Bukda, Hindo tai nga ai rai yang, Wunpawng sha ni Hkristan lu tai na ga ni? Anhte a makau grup yin na makam masham ni hta Hkristan sasana n awng dang ai hte maren, anhte kaw mung awng dang na n rai. Anhte Hkristan tai law ai gaw Nat jaw naw ku htung e pawnba sa dat ai majaw sha rai nga ai.
- Ginru Ginsa hku gawn ai hpuja
Lahta e tsun lai wa sai hte maren, Mayu nta na masha gaw Dauma nta de sit nawt mat ai Ga hku nna tsun ga nga yang, Mayu ni a nta na Ga langai mi dauma nta de jat bang la ai htung rai nga ai. Num jaw, Num ya lam garai n galaw ai ten hta Mayu ni a yi ngam kaw Ga marai manga tsap ai. Dauma ni a yi ngam kaw mung Ga marai manga tsap ai. Numwawn Numla ngut ai hpang gaw Mayu ni a yi ngam kaw ga marai mali sha tsap mat sai. Dauma ni a yi ngam kaw gaw Ga marai kru tsap mat sai. Dai shaloi gaw Mayu maga de yawm nna Dauma maga de jat wa ai rai nna sum mat hkrum ai Mayu ni hpe jat wa ai dauma ni gaw kumhpa jaw shatsawm ai lam nga ra mat sai. Dai kumhpa gaw hpang e hpuja ngu nna shamying nna hpaga amyu mying law law shamying la sai. Mayu ni maga hku mung tinang a kasha hpe shatsawm ai hpun palawng hte ra ahkyak ai arung arai jaw dat sai. Dai gaw sharung shakau tai wa sai.
Raiti mung, dai ni na prat hta gaw moi na prat zawn yi ngam langai mi kaw jawm tsap ai baw n rai sai rai nna masha jat wa tim, Ga jat wa ai lam n nga ai. Dai majaw hpu bang ai shaloi Dauma wa sum ai lam byin wa sai. Shing rai hpu bang ai lam hpe bai jahtuk ai lam nga wa ai. Lahta e tsun lai wa ai lam gaw ginru ginsa labau hku gawn ai lam rai nga ai.
- Matsun maroi labau hku gawn ai hpu ja sharung shakau lam
Matsun maroi labau hku gawn ga nga yang, Matsaw ningtsa Hpan Sagya gaw shinggyim masha ni hpe hpan da sai. Hpan da ai kaw shadang sha ni hpe shawng hpan da ai. Shadang sha ni hkrai nga pra ai shaloi, mayat maya hkum tsup wa ai lam n nga ai rai nna mayat maya wa na matu, shayi sha ni hpe bai hpan ya sai. Dai shayi sha ni gaw Mahtum Kaw Tsalat, Madai Ma Ja Nga, Jan Ma Hpraw Nga, Mudi shayi ni rai nga ma ai. Dai majaw shinggyim masha ni dinghku lu mat sai. Matsaw ningtsa Hpan Sagya ni hku nna shinggyim masha ni hpe jaw ya ai shaman chyeju ni hta dinghku garai n lu yang na, shaman chyeju hte dinghku lu ai hpang na chyeju gaw kaga ga rai nga ai. Dinghku lu ai hpang na shaman chyeju ni gaw nhtu, hkai li, di, hkra, hpun palawng zawn re ni rai nga ma ai. Dai shaman chyeju gaw sharung shakau kungdawn hpaga tai wa sai. Shyinggyim masha ni hku nna mayu ni jaw ai nhtu hte yi hkyen, nga hkwi, shan hkwi, yi kaw na tu ai nbaw nnyeng hte Hpan Sagya ni hpe e chyeju htang kumhpa ai lam wa galaw sai. Dai gaw Num hpyi sa ai kaw na dinggun shat lit ni a n’pawt n’hpang rai nga ai.
Dai hpang tinang rem la lu ai yam nga ni, manu dan dum ai arung arai ni hpe mung kumhpa jaw chye wa masai. Ndai lam ni gaw hpuja a ningpawt ninghpang ni rai nga ai. Ginru ginsa lam hku gawn ai hpuja sharung shakau hte matsun maroi hku gawn ai hpuja sharung shakau lahkawng yan hpe tsun ngut saga ai.
- Wunpawng Numwawn Numla lam hpe shabyin ai lam madung ni
Wunpawng Numwawn Numla lam hpe shabyin dat ai lam kaba masum nga ai.
- Makam masham lam:- Wunpawng sha ni a Wunpawng Numwawn Numla lam gaw naw ku makam masham lawm ra ai hku hkap la nga ma ai. Dai lam ni gaw Nat hpe kumhpa nga jaw nna sharawt sha poi galaw ai lam, dinghku shang lu na matu, masha e myit daw dan ai hku n re sha, Hpan Sagya e dawdan ya na matu shamawn lat, nhtu shaw ai lam, Num nnan jan hpe shaging shadan la ai hku nna Hpan Karai a kasha Hpan wa Ningsang hpe shangai ai shaloi, shadai daw lup da ai kaw na tu wa ai kumba nhpang hku Num shalai ai lam, Num nnan jan hpe dinghku masha shatai la ai shaloi, gumgun Nat hpe pahkap wa htau, pahkap nga ju ai lam ni rai nga ai.
- Shinggyi uhpawng hte shabyin ai lam:- Wunpawng sha ni dinghku de ai shaloi, marai langai dinghku langai sha myit dawdan nna dinghku de n lu nga ai. Dai lam ni a majaw, Mayu Dauma kahpu kanau yuji yusa kashu kahkri yawng ni hpu jawm bang, hpu jawm sha, jawm shakau kungdawn jawm la rai uhpung uhpawng hte dinghku de ra nga ai.
- Num nnan jan hpe kumba shalai jasan jaseng shachyoi shapra lanyi lasau ga hte sharin shaga shakung jahpan la ai lam ni rai nga ma ai.
- Hpuja Hpan Garan ai lam
Dauma ni jaw ai Hpuja yawng hpe hpan amyu masum garan lu nga ai. Hpuja nkau mi gaw manu kaji ai raitim, Numwawn Numla hpu bang shagu lawm ra nga ai, hpuja nkau mi gaw sat lawat byin da hta hkan nna n lang ai sha, bungli shangut kau mai nga ai. Hpuja nkau mi gaw Numwawn Numla ai shaloi, lam masan n sa ai majaw, lam jasan shapri shanen ai ja rai nna hpuja hta n lawm nga ai. Shing rai Dauma ni jaw ai hpuja amyu masum hpe hpan hte hpan garan ga nga yang, lawu na hte maren rai nga ai.
- Ginrung:- Ndai ginrung ja gaw hpuja madung rai nna Wunpawng bawsang shagu hte buga ginra shara shagu hta lang ra ai hpuja ni rai nga ai. Dai ginrung hpaga ni gaw:- (1) Hpu nga kanu ( shawa bumba batba hpuja)
(2) Hpu bau shi hkam.
(3) Hpu nba yan (buchyung)
(4) Gumhpraw joi (lap -145.50) ndai ginrung hpaga mali gaw Wunpawng sha ni yawng a npawt nhpang hpuja re. Dauma ni lu sut lu su nna hpu sha na mayu law nna mai byin dangdi jang gaw lahta na ginrung ja mali hpe bai shagup nga ma ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50) (shawa bumba bat ba hpuja)
(5) Hpu nga shagup (hpu shagup) (lusu hpaga)
(6) Hpu bau shagup (lusu hpaga)
(7) Hpu nba shagup (lusu hpaga)
(8) Gumhpraw joi shagup yawng shagup ai rai yang, ginrung ja hkrai matsat rai sai. Moi shawng de gaw dai ginrung ja hta du magam ja ngu ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50) (shawa bumba bat ba hpuja)
(5) Lung hpau lawng (Du Magam ja)
(6) Lak hkyit (Du Magam ja)
(7) Magwi kawng (Du Magam ja)
(8) Hpu sinat (Du Magam ja)
(9) Shingma lai (Du Magam ja)
(10) Bau lakhkawng zawn re ai ni lang ma ai. Ginrung ja mali (snr) matsat hta wa sintin ganawng ja hte Munja pawng dat yang, hpuja yawng (12) tup hte hpu bang ai lam gaw tsep kawp ngut ai htung re. Lahta e madun ai ginrung ja ni hta jan ai hpuja ni gaw tinang bawsang, tinang ginra hta jat bang la ai hpuja ni rai nga ai. Shingrai Wunpawng Numwawn Numla hpuja lam gaw bawsang buga yawng hkrum ai hpe mahtang lang mai nga ai.
- Hpuji hpugap ja:- Hpuji hpugap ja ngu ai gaw hpu bang ai shaloi shanem nang ai hpuja kaji ni hpe tsun nga ai.
- Num san ja.
- Num hpyi bau (masat hkam)
- Nhka kin-yang.
- Sagu panep.
- Yu nga mayawn.
- Hkat lat tanlan ja zawn re ni rai nga ai.
- Shapri shanen ja:- ndai ja gaw hpu jaw hpu ya num jaw num ya ai lam hta ra rawng ai lam hpa n nga jang gaw n lang ra ai hpuja ni re.
(1) Bwi mung bwi tsang gayen ja:- ndai hpu ja gaw kahpu kanau mung n rai, mayu mung n daw yu ai nta de Num hpyi sa ra mat ai shaloi, Mayu hku nna shaga hpang n mai ai rai nna Mayu shawng shatai lam waw da ai hpu ja re. Dai Mayu nta hte ni ai kaga nta na Num la yu ai, shing nrai, tinang nta a lawu lahta nta ni dai nta kaw na Numla yu ai sakse hte hpawn, kasa wa tsun dara la ai rai yang, dai hpu ja hpe n bang ra ai.
(2) Kana shingkawt ja:- kaja wa shing-ra maka hte maren nga jang, tinang hta kaba ai kana ni shawng Num wa ra ai. Raitim, shing ra maka hpe tawt nna kana garai n wa yang, Num wa ai shaloi gaw shing ra shingtawt ja shaw ra ai. Shingra maka hpe shingtawt jang, kana hpe mung shingkawt ai tai ai. Shing rai kana hpe shatsawm ai hpuja re. Ndai hpu ja a majaw, kana hpe shut ai shing ra maka hpe shut ai lam ni tinang a matu mung kaga mu chye lawm ai manang ni a matu mung dum let sadi na matu rai nga ai.
(3) Hkau hki ja:- ndai hpuja mung tara tat ai hpe shatsawm ai ja re. Htung hte maren nga jang, Mayu nta de Num hpyi sa ang ai rai timung, kahpu kanau nta de Num hpyi sa ra wa ai shaloi, Htunghking tara hpe hkungga ai hku nna tinang kahpu kajan shada n mai la hkat ai ngu ai hpe dum nga na matu jaw ai ja re.
(4) Yu Htang ja:- Num hpyi ai shaloi gaw mayu nta de sa ra ai htung nga ai. Raiti mung, dai htung hpe shingtawt nna dauma nta de Num hpyi sa wa ra ai shani na manghkang hpe hparan ai ja re.
(5) Nbat raw ja:– a. Nbat raw ja ngu ai gaw kanu mayan ja hte lachyum bung ai rai timung, manghkang hparan ai ja re. Dai manghkang gaw hpa baw ta nga yang, moi na prat hta mayu kasha naw kaji ai ten kaw na kaba wa jang la nga ngu, Num htan ja langai ngai jaw nna mahtan da chye ma ai. Raitimung, Dauma nkau mi gaw mahtan da ai hta lai nna hpu bang ai lam galaw wa chye ai. Tsun lai wa saga ai hte maren, hpuja kru tup jang, Mayu ni jaw ya ra ai ri nhtu jaw ra sai. Jaw ya ri nhtu jaw jang gaw masha jan rai mat sai. Masha jan rai sai raitim, shingma kaw naw noi nga ai rai nna mara loi jaw mayu ai hku nna hpuja langai mi shajan hpyi ai. Dai hpe nbat raw ja ngu nna tsun ai. Dai hpe ginra nkau mi hta ginnen hpaga hku nna mung lang ma ai.
- Nbat raw hte lachyum bung ai kaga langai mi gaw chyudi hpaga ngu ai re. Ndai gaw sumrai hka daw ja rai nga ai. Dai hpe ginra nkau mi hta ginrung hpaga hku nna lang ai lam ni nga ai. Dai hku lang ai hpe n htuk ai ngu tsun mayu ai lam n re. Hpuja a majun hpe chye ai salang ni nga ai zawn, htawm hpang de n chye ai ramma ni law law nga wa na re majaw, gawn dan ai lam rai nga ai. Sumrai hka ja hta ai shaloi, ma myi man mu ai hpang jahta ai rai yang, dai ma yan nu hpe n la na hku jahta ai rai yang, sumrai daw jang rai sai. Ma hpe la nna kanu hpe n la ai hku lama wa jahta ai rai yang, sumrai hpaga hta chyudi hpaga naw jat jaw ra ai. Dai hpaga a lachyum gaw tinang chyu jaw kasha raiti mung, tinang a kasha n rai mat sai majaw, yawn shalan ai ja mung rai nga ai. Shing n rai tinang a kasha n rai mat sai raiti mung, chyu naw jaw matut ra ai majaw, chyu jaw jahpu hku nna jaw ai ja mung rai nga ai.
(6) a. Gumhtung gau (sh) Jahtawng htu ja:- Gumhtung gau ngu ai gaw shadai kadoi ai htinggren hpe tsun mayu nga ai. Buga ginra nkau mi hta jahtawng htu hpaga ngu nna mung shamying ma ai. Raiti mung, lachyum gaw maren sha re. Num nnan jan shangai ai hte seng ai lam rai nga ai. Num sha asak hkun ning pyi jan mat wa sayang hpa majaw, shangai la ra a ta? Ndai hpaga shaw ra ai lam gaw Num sha hpe shangai ai nta madung kaw n re ai, nta kaw sharawt sha ra wa yang, shaw ai hpaga re. Kanu kawa n lawm ai sha, sharawt sha ra wa ai rai yang, kanu kawa madung ni hpe wa tang dan ai shaloi shaw hpang na hpu ja rai nga ai. Kanu kawa lawm nna kaga kahpu kanau ni a nta kaw nna sharawt sha ai rai yang gaw dai sharawt sha ai nta ni la na hpaga re, hpa majaw nga yang sharawt sha poi galaw ai shaloi, dai nta hta akyit akawt kaji kajaw ma mat ai hpe kapa ai hpaga re.
- Gumhtung lat:- gumhtung lat hte gumhtung gau gaw langai sha mai byin ai. Raiti mung, ndai ja mung shi a majun gaw sumrai hka kaw nna hpang nga ai. Sumrai hkrum ai shaloi hka woi woi ai ngu nna, ma myi man mu ai aten du hkra shing nrai, hka jahta ngut ai aten du hkra, hka La wa a nta kaw woi da chye nga ai. Raiti mung, hka woi woi ai lam n nga ai sha, hka num jan a nta kaw ma hpe shangai la ai rai yang, hka mung jahta ai shani gumhtung lat ja shalawm ra ai. Hpa majaw nga yang, Ma gaw ndai nta na Ma n re, raiti mung, ndai nta kaw shangai sai majaw, shangai ai shana shadai daw na matu, htinggren hpe chyinghka gumhtung kaw na lat la sai. Shingrai chyinghka gumhtung kaw nhtu hkang hkang mat ai. Dai nhtu hkang hpe shaprai kapa shamat ai ja re. Hka woi da ai shaloi hka la wa a nta kaw shadai daw ai rai yang, gumhtung lat ja n jaw ra ai.
Dai majaw chyu di ja, nbat raw ja, gumhtung lat ja ndai myu masum gaw sumrai hka kaw na rai nna hpuja hta n lawm ai raiti mung, gang bang da ai hpuja rai nga ai. Shut ai ngu n tsun lu timung, majun hpe gawn tsun ai lam sha rai nga ai. Shing rai Sumrai hka daw ai shaloi, kanu hpe n la ai sha, kasha hpe sha la ai shaloi bang ai sumrai ja rai nga ai. Bang ai shaloi mung sumrai ma a asak aten hta hkan nna shamying ai sumrai ja re. Myu mi tsun ga nga yang, kanu hte kasha hpe jahka ai ja rai nga ai. Jahka ai nga timung, mungga hku nna sha jahka ai, kaja wa garan jahka kau ai lam gaw n nga ai. Dai majaw, myu mi tsun ga nga yang, ma hpe bau maka na matu shatsam ai hpaga mung rai nga ai. Chyu naw chyu ai ten chyu jaw ma hpe jahka ai hku nna sumrai hka jahta ai hku rai yang, chyudi ja ngu nna tsun ai. Chyu hka ai hpang sumrai hka jahta ai rai yang, nbat raw ja ngu nna shamying ai. Baq n ra mat sai hpang sumrai hka jahta ai rai yang, gumhtung lat, shing nrai, gumhtung gau ngu nna tsun ai. Gumhtung lat ja jaw ai hpang gaw dai sumrai ma hpe kawa hpang de woi mat wa lu ai. Dai sat lawat hpe yu nna num sharawt sha ai shani, gumhtung lat ja jaw nna hkung-ran poi de woi mat wa ai lam byin wa sai. Dai sumrai hka hpe tinang hkung-ran la kau na sat lawat n nga, sumrai hka daw mung n manu dum rai jang, sumrai kanu hpe ra ai masha nga yang, dai wa hte hpunau kumba jun nna sumrai hka daw na malai, hpu jawm bang ai hku shapri shanen la chye ma ai.
(7) Chying baw galalp ja:- Ndai ja gaw hkung-ran poi kaga n galaw ai sha, manau poi num shalai ai shani jaw ai ja re. Manau poi mung hkung-ran manau ngu mai nga ai. Dai majaw nau baw baw chying bau sharat hpang na rai yang, Mayu ni kaw ahkang hpyi ai hku hpaga langai shaw ra ai. Dai hpe ginra nkau mi hta hpuja hpu ja nna matut lang ai lam nga ai.
(8) Num shang ja:- Numla ai shaloi shing nrai, num hkung-ran ai shaloi, mare Duwa hpe mung alak mi san hpu ja jaw chye ai. Dai hpe Numshang ja ngu nna tsun ai. Dai hpuja a majun hpe tsun ga nga yang, Mashang Wa Labat a matu Madai ma Ja Nga hpe wa hpyi ai shaloi mayu ni hku nna, mying ningkap bung yang jaw na ngu ai majaw, Mashang wa Labat hpe Jawa Rumja ngu nna kasa ni e, mayu nta kaw galai nna num nnan jan hpe mayu ni hte rau woi hkrat wa ma ai da. Dai shaloi La nnan a mying galai kau ai lam, hkung-ran nta na ni n chye kau jang yak wa na re majaw, kasa wa hku nna La nnan mying galai sai lam hkung-ran nta de shawng wa tsun dan ra ai rai nna, mayu manam ni hpe gaw mare shinggan numshang kaw naw jahkring da nhtawm, kasa wa hkung-ran nta de shawng wa mat sai. Dai hpang mayu ni hpe dasang sa sharawt la ra mat sai rai nna dai sharawt la ja hpe numshang ja ngu nna tsun ai. Dai ja hpe hpang e shayi sharawt sha ai shaloi, mare Duwa hpe jaw ai htung tai mat ai.
(9) Gwi hkang, wa hkang pat ja:- Mayu ni kaw dinggun shat lit hpuja hte rau janghtung kasa hku nna shawng n sa hpyi ai sha, num sha hpe hprawn mat wa ai hpang sa hpyi yang, Mayu ni gaw Dauma ni hpe gwi lai wa lai lang ai ni ngu, masha lai lang mayu yang, dai gwi lai wa lai naw shawng shaprai shamat kau mu ngu ai hku hpuja langai mi shajan hpyi ai hpe gwi hkang wa hkang pat ngu nna tsun ai.
(10) Shingma lai nga kanu:- Ndai hpuja mung shawng nnan kaw na shawa yawng hte seng ai hpuja n re. Nta langai ngai na sat lawat byinda hta hkan nna Du Magam ni shabyin dat ai hpuja re, raiti mung, dai ni na aten hta yawng ni jawm lang nga saga ai rai nna shi a majun hpe gaw chye ra nga ga ai. Mayu nta langai mi kaw shayi sha shingtai langai mi nga na re, dai shayi sha gaw kanu yan kawa hpe bau maka ai bungli hpun hta, hkaja, shat shadu, u yaw, wa yaw, si lahpaw la bungli ni hpe gunhpai nga ai ten hta, Dauma ni wawn la kau sai. Dai dauma ni gaw Du Magam ni rai nna, dai shayi sha a bungli hpe galaw lu na matu mayam hpu dat sai. Dai hpuja hpe mayam n lu ai du magam ni gaw nga kanu hpu shan bang ai. Dai hpe shingma lai nga kanu ngu nna Wunpawng sha ni a ginrung ja byin wa sai. Shing rai shingma lai nga kanu, kanu mayan hkachyi, chyudi nga kanu, ndai ni gaw lahcyum hku nna bung hkat ai raitim, ninghpawt ninghpang majun shai hkat nga ma ai. Hpuja a yaw shada ai lam gaw shangai kanu kaw shading ai hpuja ni hkrai re.
- Laksan Hpu ja ni
(1) Kanu mayan:- Kanu mayan ja ngu ai mung ningpawt e ginrung ja n re ai. Masha marai sat lawat hta hkan nna byin wa ai hpu ja re. Shangai kanu yawng mayawng ni gaw tinang a kasha shayi sha Num wa ai shaloi, galu kaba lam re hta n-ga, tinang a shayi sha a matu n’pawt n’hpang a sak hkrung lam dum nta nga shara lu mat ai shani re majaw, kabu aw law chye ma ai. Raiti mung, ma kanu nkau mi gaw tinang nja la ai shayi sha tinang hte hka mat wa sana rai nna yawn mayu ai hte hkrap chye ma ai. Ndai zawn rai shangai kanu ni langai hte langai hkamla ai lam n bung hkat ai nhkan e kasa wa Num nnan jan hpe Dauma nta de woi mat wa na ten hta shangai kanu gaw shi a kasha hpe jum nna hkrap nga ai. Dai shaloi kasa wa gaw ma a galu kaba lam she re ngu nna kanu hpe lap ajap shaw ya nna kanu a lata hpe yan shangun ai. Dai hpe mu ai shawa masha ni gaw hpang na rung ni hta kanu mayan nga nna tsun hpang wa na sai. Shing rai kanu mayan hpu ja mung yawng yawng ni hkan nga ai htunghking tara n re. Hkan na matu matsun da ai htunghking tara mung n re, ma kanu langai ngai a majaw, byin wa ai hpu ja rai wa sai. Ndai hpu ja hpe sinpraw htung hta lahpyen hpawja (tolhien) nga nna rawng ai. Dai lahpyen hpawja gaw shawa nang hkachyi shing n rai, nga kanu re. Dai hpu ja hte sinna hkran na kanu mayan lap ajap hpe gayau nna ginrung ja byin wa ai lam rai nga ai. Dai ni na aten hta gaw, dai kanu mayan hpe ja lap mi a lahta de jai lang nga saga ai.
(2) Wa sintin ja (ja htaw wutang):- Ndai hpu ja mung ginrung hpu ja hta n lawm ai raiti mung, manu dan lachyum pru ai rai nna ginrung hpuja hte maren byin wa sai. Hkung-ran poi shani wa sintin ganawng ai lam gaw hkung-ran poi hpungdim dat ai lam rai sai. Hpungdim dat sai majaw, mayu ni hpe shabawn ai lam mung rai nga ai. Mayu ni hpe shabawn ai shaloi gaw n-gup gaman hte n re ai sha, kumhpa lama ma hte shabawn ai. Dai kumhpa gaw wa sintin ja tai wa sai. Dai shani na hpu ja hpungdim uma mung rai sai. Mayu kasha hpe hkung-ran la ai shaloi, dum hprut dumhprat kahti gari n-gu n hpra re ai hku n re ai sha, alaw ahtam hkru hkru kat kat, jawm lu, jawm sha, jawm pyaw nna, hkung-ran la saga ai hte maren, hkung-ran poi lusha mung ngam gabrat hkra rai sai ngu ai hku nna, shat ngam, tsa ngam, shan ngam ni hpe mayu ni hpe sa jaw sha dat ai lam rai nga ai. Dai hta n-ga shanhte Dauma ni jaw ai hpu ja ni mayu ni shanhte a nta de la wa na matu, jaw da ai hpaga re majaw, ja htaw wutang, ja htaw gumra ngu nna shamying nga ai.
(3) Yuji Mun ja:- Yuji ngu ai gaw dai shani na mayu ni a mayu hpe tsun ai. Myu mi tsun ga nga yang, num nnan jan a kanu maga na ni hpe tsun ai. Num nnan jan a kawa maga na ni hpe hpu law law jaw sai. Raiti mung, kanu maga na ni hpe jaw na matu hpu ja langai mi nga ai. Dai hpu ja hpe Mun ja ngu nna tsun ai. Mun ngu ai ga gaw sinpraw hkran ni lang ai, Mum ngu ai ga kaw na sa ai ga re. Yuji wa gaw hkung-ran poi ngut ai shaloi, wa sintin kanawng ja jet rau shi a wuman yuji ja hta na rai nga ai. Hpa majaw nga yang, yuji wa Munja hta ai hte rau, dai shani na hpu jaw hpu ya lam makum bu sai. Ya hte tup, dai shani tup mayu hte dauma hpu jaw hpu ya sharung shakau lam pri nem hkra hparan lai wa sai. Dai ni yawng hpe makum bu ai hku nna yuji ja hta ai lam re. Wa sintin ganawng ja hte Munja n hta dingsa hpu jaw hpu ya lam n ngut kre shi ai lachyum rawng nga ai. Tinang a kahkri hpe shayu sha ai shaloi, kungdawn ja kru kaw na langai ngai lit la mai ai. Shingnoi noila shing nrai, sumri dan ri nhtu shing nrai, ri nhtu langai ngai shaw na lit nga ai. Dai hku shaw ai rai yang, dai kungdawn a matu ginrung ja sha ang ai. Dai re ai majaw lahkawng sha na kaw lahkawng n sha ai sha, langai mi hpe grak di nna tsun jahtuk la chye ma ai.
(4) Kumhpa nga:- Kumhpa nga ngu ai gaw dauma ni kaw na mayu ni hpe jaw ai nga langai mi hpe shamying ai rai nga ai. Ndai nga a lachyum hpe garai n tsun yang, kumhpa ngu ai lachyum hpe shawng chye na ra nga ga ai. Wunpawng sha ni gaw majan ndau ai shaloi raiti mung, hka jun mayu ai shaloi raitimung, kabu gara shiga shana ai shaloi raiti mung, kumhpa hpe lang nga ma ai. Dai rai nna ndai shara kaw mung ga sadi, ga ningdat tawn da ai kumhpa hpe tsun mayu nga ai. Tinang jaw jau ai nat hpe raitim, shi hku nna nga hpyi ai shing nrai, nta masha ni hku nga jaw mayu ai rai yang, nga sat jaw na matu garai n jin ai laman e nga sat jaw na ngu ai ga sadi, ga ningdat hku nna udi hte nga jahkrawq zawn re ai hpe lahpaw hte mayawn nhtawm, dumsa let nga jaw na re ai ga sadi, ga ningdat tawn da ai hpe nga hka kumhpa shakap da ai ngu nna tsun nga ma ai. Ndai nga hka kumhpa hte numwawn numla lam gara hku seng ai ngu ai hpe garai n tsun yang, Wunpawng sha ni a hkung-ran poi hpe shabyin dat ai lam madung hpe shawng tsun ra na ga ai. Dai hkung-ran poi shabyin ai lam madung masum nga ai.
- Naw ku htung hte shabyin ai. Tinang kamhpa ai gumgun gumhpai hpe jaw jau ai lam rai nga ai.
- Makau grup yin shinggyim uhpung hku nna shabyin ai lam lawm nga ai. Hpu jaw hpu ya ai lam ni
- Num nnan hte ading tawk seng ai lam:- (i) Kumba shalai nna jasan jaseng la ai lam. (ii) Sharin shaga, bungli shara madun ai daw rai nga ai. Nambat masum ngu na hpe gaw hpung-up sara wa mungga tsun nna hkung-ran ai lachyum hte hkung-ran sai ni kaning rai nga pra ra ai lam hpe hkaw tsun ai hta hkyawm mat sai. Moi prat hta gaw num lanyi ai ngu lanyi ga hte nhtoi brat sharin shaga nga ai. Nambat lahkawng hta madun da ai makau grup yin shinggyim uhpawng hte seng ai lam hpe num jaw num ya htung hku nna lahta e azin ayang tsun lai wa saga ai. Ndai daw hta gaw nambat langai hta tsun madun da ai naw ku makam masham hte seng ai lam hpe sanglang mat wa na rai nga ga ai. Dai hpe sanglang na matu gaw kumhpa nga a lam tsun ra mali ai.
(5) Kumhpa nga a majun:- Dinghku langai ngai hta, nta madu jan dinghku li ai, shata gu wa ai shaloi, dinghku machyi (ma shangai machyi) wa ai ten hta shadai daw jahtawng htu na matu, ma shangai garum ai ni, hkinjawng dumsa, hpunlum ni yawng la dingda nga na rai ma ai. Dai zawn la dingda nga let tsa chyaru, shan jahkrawq gaitsu ni yawng mung shajin da sai. Shangai wa ai ma shinggan kaw du ai hte num sha, la sha yu masat la ngut ai hte rau, hpa baw shamying ang ai ngu ai mying nga taw chyalu rai sai rai nna, jahtwng htu mying shamying dat ai hte rau gumgun nat hpe mung, dumsa ap nna dai num kasha num wa ai shani, dauma ni dun sa ai nga hkungga shawng na hpe ju jaw na ngu nna dumsa ga ndat tawn da ai hpe, nga hka kumhpa shakap da ai ngu nna tsun ai. Dai majaw dai num sha num wa ram ai shani gaw shi hpe sa hpyi ai dauma ni dun sa ai, shawng na nga hkungga hpe gumgun nat hpe kumhpa nga ju jaw nna gumgun nat a lata kaw nna num sha hpe dauma nta de sharawt dat na rai nga ai.
Shing rai dai nga hpe kumhpa nga ngu shamying ai. Dai nga ju sha ai poi hpe sharawt sha poi ngu nna shamying ai. Shing rai sharawt sha poi ngu ai gaw Wunpawng sha ni san san sha lu ai htunghking poi rai nga ai. Dai rai nna ndai prat na Chyum laika hta mahkawn buk ni hta sharawt sha poi hte seng nna grai lata yak nga ai. Ndai nga hpe hpu ja hta n shalawm ai lam gaw, shinggyim htunghking hte n seng ai sha, makam masham hte sha seng ai majaw rai nga ai. Ndai prat hku tsun ga nga yang, mayu ni sharawt sha poi galaw ai shaloi, dauma ni tsep kawp lit la ai hku n re ai sha, si mai amyu mi lit la ai masa sha rai nga ai.


c: text/html

text:
Myitkyina-Putau lam Sumpyi Yang mare makau KIA Dapdung (7) a Shing Kap Bum dap hpe Dec. 7, bat Mali Ya shani, Myen asuya dap ni gasat zing la sai re.Putau daju Myen hpyendap Hk.L.Y 46 hpyen hpung gaw Wunpawng Mungdan Shanglawt Hpyendap KIA Dapba (1) npu Dung (7) a Shing Kap Bum hpe hkying 3pm jan ten htim gasat ai majaw aten kadun majan byin nna shana de KIA maga yen kau sai re.
‘Tinang dap kata masha galai gachyai hte hpyen n-gun n nga ang ai ten’ dai hpe asuya dap ni ahkaw ahkang la nna gasat zing ai re lam, KIA shawnglam shiga lawk tsun ai.
Ya na zawn gasat zing ai, hpang shani Dec. 8 ya hta Putau de na hpyen n-gun bai wa lung jat ai majaw, ya ten Sumpyi Yang de htu tawn ai Myen hpyen n-gun 100 jan sai lam chye lu ai.
Lai wa sai November shata kaw nna, Myen asuya dap maga KIA hpe jahte tam htim gasat ai lam ni galaw wa ai majaw ya ten grau nna Hpakan hte Danai ginwang kata aten n tam gasat poi ni byin pru nga ai re.

robotstxt: allowed

filter: keep


text:
Canada Mungdan, Providane University College & Theological Seminary kaw nna, KBC Amu madu Rev.Dr.Hkalam Samson hpe Doctor Of Divinity (honorary) sa du shagrau ai hte Magam gun (25) ninghpring chyeju shakawn akyu hpyi hpawng hpe KBC ginjaw rung kaw nna woi awn let November (25) ya shani kabu gara galaw la lu sai hpe KBC Muna Kyithkai Dap kaw na mu chye lu ai.
N dai Honorary Doctorate shagrau ai lam hpe Providence University College kaw nna Jawng Up Dr.David Johnson, hpaji Up Dr.Stanley Hamn woi awn ai hpung ni kaw nna sa du shagrau ai re.
Rev.Dr. Hkalam Sam Son gaw Providance Theological Seminary kaw 1997-99 laman Master of Art in Theology Janmau gup la lu sai hte Karai Kasang a amu hta kanagka sadi dung let Sasana magam, amyu sha lam, tengman tara rapra lam, simsa lam ni hpe mung mungkan mungdan madang du hkra galaw gunhpai ai lam hpe shagrau ai hku nna jaw ya ai re.
Ndai shagrau sha a- hpawng hta Ginwang, Buga,wuhpawng hte Mayu, Dama, kahpu hku nna magun shalit 182, hte dinghkrai laksan sa du shagrau hkungga ai hpe mung mu chye lu ai.


text:
Kachin Independence Organization (KIO) hte KIO party hpung shang masha ngu byin wa ai lam hpe ngai mu mada ai made shaleng dat nngai.
Ndai kaw e hpa majaw anhte Wunpawng ni rawt malan wa ai ngu ai hpe shawng tsun sang lang dan mayu nngai. Moi shaloi ninghkoi English ni garai n shang ai jiwoi jiwa prat kaw nna anhte Wunpawng ni gaw kade npu kaw mung n taw ai, shadip chyahpang lu ai ni rai ga ai. Tinang magam Nga La htan bam nga nna nga ai ni rai ga ai. Dai majaw English shang wa ai shaloi mung aja awa gasat ai, Japan ni du wa ai shaloi mung laja lana ninghkap gasat lai wa ai ni rai ga ai. Raitim English ni a mayam tai mat saga ai re.
Dai hpang 1947 ning hta Myen mung hpe English ni Shanglawt jaw na re shaloi English Du Kaba Wa Stevenson gaw nanhte Wunpawng ni English a npu kaw naw nga mu, nanhte garai n- kung n -kyang myit dai, nanhte hpe kung kyang wa hkra English ni galaw ya na, dai n rai yang nanhte gaw n law ai amyu ni re majaw law ai Myen amyu ni mayu kau ai hkrum na myit dai, ngu shawang tsaw ra myit kaba hte sumtsan mu mu tsun ai hpe n hkap la ai sha, Awng San wa, wa ahpyawp ai “Nanhte jauman masha (wdkif;&if;om;) ni hpe Myen mayam n shatai na re, Myen hte maren mara bung pre ai madang,bung pre ai ahkaw ahkang ni lu na re, anhte hte munghpawm mungdan hku rau jawm de nga ga, jawm nga yu yang she akyu rawng n-rawng chye na re”, ngu ai ga hpe kam nna Stevenson wa tsun ai ga hpe n-hkap la ai sha Myen hte rau shanglawt la kau ai re. Dai zawn munghpawm mungdan hku rau jawm nga na matu Panglung myit hkrum ga sadi laika hpe mung jawm ka da sai re.
Raitim shanglawt lu ni mahka e Awng San hpe mung sat kau rai nna shanglawt lu ai hpang lung wa munghpawm Myen mungdan asuya gaw Panglung ga sadi, Panglung myit jasat hpe malap mali n-gawn n-sawn di kau nna jauman masha (wdkif;&if;om;) ni hpe atsang madang nem ai amyu sha ni re ngu dip rip wa ai lam ni nga wa ai. Grau nna Hpyen dap hte ni kahtep ai mung masa hpung ni gaw hpyen dap hte pawng nna jau man masha ni hpe mayu kau na matu maw mawn wa ai lam nga ai. Mayu kau ai ngu ai gaw masha hkrang hpe nan mayu kau ai hpe ngu ai n re. Mung masa ahkaw ahkang (Political Right ) mayu kau ai hpe ngu ai she re. Privilege hpe ngu mayu ai mung n re. Privilege ngu ai gaw hpyi yang lu ai baw, manang wa jaw yang she lu ai baw ahkaw ahkang re. Right ngu ai gaw kadai mung jaw n ra ai, shi na shi lu ra ai nga taw nga chyalu ahkaw ahkang re.
Ya na zawn mung masa tat sum mat jang lani hte lani htunghking ni, laili laika ni mat mat na, hpang jahtum ga pyi mat mat na re. Ga mat sai hte maren amyu mung mat mat na sha re. Ya dai ni na aten hta mung jawng hkan tinang a laili laika ni sharin ya na ahkang n-nga ai, tinang a htunghking ni hpe wanglu wanglang sawk sagawn shapraw nna madang tsaw wa hkra galaw lu ai ahkang n-nga ai. Ndai ni gaw amyu sha langai mi hpe mayu shamat kau na ladat ni rai nga ai. Ndai zawn shanglawt lu ai hpang Panglung ga sadi hpe malap mali di kau nna jau man masha ni hpe mayu shamat kau hkyen wa ai hpe mu mada wa ai majaw, Munghpawm Myen Mung ting hta rawt malan uhpung law law paw pru wa ai re. Dai shaloi she anhte Wunpawng ni mung manang wa mayu kau na ri ri re kaw na rawt malan wa ai re. Hkrak tsun ga nga yang, n’gup kaw nna gumhtawn pru ai re ngu tim n shut na re.
Ndai rawt malan lam hpe mung masa chye na, myi hpaw ai salang ni hte dakkasu jawngna ni woi awn galaw hpang wa re lam yawng chye da chyalu rai sai. Raitim Rawt malan langai mi galaw na ngu ai mung loi la ai bungli n re. Woi awn ai uhpung uhpawng, ningbaw ningla ngu ai ni nga ra nga ai. Dai majaw 1960 ning October shata (25) ya hta Zau Seng, Zau Tu ni woi awn nna KIO ngu ai Kachin Independence Organization hpe hpaw ninghtan dat ai lam rai nga ai.
Ndai uhpung uhpawng gaw Wunpawng amyu sha ni yawng hpe mahkyawp lawm ai Wunpawng shawa daw tsa yawng hte seng ai uhpung uhpawng kaba rai nga ai. Dai hpang 1961 ning, February 5 ya hta Wunpawng amyu sha uhpung uhpawng kaba rai nga ai KIO hpe makawp maga na matu Kachin Independence Army (KIA) hpe bai hpaw hpang dat ai re lam chye lu ai. Rawt malan ai ngu ai gaw mung masa langai hku sha n-mai galaw nga ai.
Dai mung masa uhpung kaba hpe makawp maga na matu laknak ra ai majaw rai nga ai. Bai ndai zawn re uhpung uhpawng kaba hte hpyen dap hpe n-hkrit n-tsang ja ja woi awn lu na matu atum akri (Hard core trmcHtzGJU) hpung nga ra wa ai majaw, 1969 ning hta KIO hpung shang masha ngu bai ladat shaw bungjat dat ai lam hpe chye lu ai . Ndai KIO hpung shang masha ni gaw KIO hpe asak ap nawng let lam woi shawng sa wa na ni rai nga ai. Pati shang masha kata kaw mung KIO hte KIO hpung shang masha ni hpe grau nna makai hkak hkak hte yaw shada ai pan dung de n shut n shai woi awn sa wa lu na matu Policy jum tek ya ai Kachin Independence Organization Central Committee (KIOCC) ngu ai Ginjaw Komiti hpe hpaw da sai re. Dai Ginjaw Komiti a rung magam bungli ni hpe jum tek gun hpai na hte Policy jahkrat ya na matu Dinggrin Komiti ngu san da ai lam nga ai. Ndai Dinggrin Komiti gaw Politbureau mung rai nga ai.
KIO a mung masa policy jahkrat ya na Komiti nga raitim dai Komiti kaw nna masat jahkrat ya ai Policy ni, masing masa ni hpe ta tut hkrang shapraw hkang reng na mung ra wa ai re majaw Kachin Independence Council (KIC) ngu ai Wunpawng Mungdan Shanglawt Kongsi hpe mung hpaw tawn da sai re. Ndai Kongsi gaw Ginjaw Komiti kaw nna masat jahkrat ya ai Policy ni, masing masa ni hpe ta tut hkrang shapraw sa wa na hte mungshawa hte magam gun masha ni yawng hkan sa ra ai rit kawp tara ni, matsun aming ni, lam masan ni hpe ka shapraw nna ta tut yu reng uphkang ai hpung rai nga ai. Ya aten du hkra hta mung masa Party Komiti hpe Ginjaw tsang kaw nna npu tsang du hkra party tsang hte tsang hpaw da lu tim KIC hpe gaw Ginjaw atsang kaw sha naw hpaw da lu ai lam nga ai. Ndai gaw rawt malan ladaw shaning 54 ning laman galaw da lu ai lam ni rai nga ai.
Raitim ya dai ni du hkra anhte a pandung de garai n du lu nga ga ai. 2010 ning August shata 27-29 ya shani galaw ai Party Congress hta dawdan da sai hte maren Panglung ga sadi, Panglung myit jasat hte maren jet ai munghpawm mungdan byin tai wa hkra naw dating n-gun dat ra nga ga ai. Grau nna KIO a atum akri (Hard core) tai nga ai KIO party hpung shang masha ni gaw KIO uhpung uhpawng ting hpe yaw shada ai pan dung de du wa hkra woi awn sa wa na madung lit nga ai ni re majaw, party shang masha yawng makai hkak hkak gahkying gumdin let woi awn sa wa yang she anhte ra sharawng ai pandung de du lu na re ngu kam let KIO shaning 50 ning hpring nhtoi hpe shagrau dat nngai law.


text:
Jinghpaw wunpawng sha ni a buhtawt kumran hkrat wa ai gaw mungkan a sinpraw, sinna ,dindung, dingda chyam bra nga sa ga ai.Mungkan ga gaw mare gahtawng langai zawn sha rai mat wa sai re.Jinghpaw wunpawng shani du taw nga ai NZ mung dan a lam hpe ntsa lam shachyen ya dat ai.
NewZealand mungdan gaw dingda pacific nammukdara hta nga ai zinlawng mungdan kaji re dingdung hte dingda ngu ai madung zinlawng lahkawng nga ai ,masha law malawng gaw dingdung zinlawng hta nga ma ai,mungdan yawng 268,000 sqkm gaba ai,ndia mung dan hta shawng du ai gaw Maori ni re 8th-14th century hta du sai ,dai hpang 19th century ram hta Europeans ni bai du shang wa ma ai,NZ mungdan hpe Maori hku Aotearo nga ma ai .1642 ning hta europ masha langi gaw Holand mungdan na Zealand ngu ai mying hpe la let NewZealand ngu shamying hpang ai.1800 ram kawn Europ mashani lawlaw wa dushang wa sai .2004 jahpan hta mungdan ting masha wan 4 jansha nga ai.
NZ mungdan gaw msha bawsang hte htunghkring hkum ai sha ra re,75% gaw europ ni rai nna ngam ai gaw Mario hte pacific zinlawng mashani hte Asian ni rai nga ai.ahkyak madung mare ga ba 4 sha nga ai Auckland,Wellington,Christchurch hte Dunedin ni re ,Mare daju gaw Wellington re.duhkraladaw gaw ladu lai namung ngahte ai hte ladu lai mung ngashung ai,mungkan hta nbung sanseng dik shara mung rai nna tsit tsawm ai hte simsa ai mung dan re,NZ mungdan mashani gaw makau grup yin shingra tara hpe grai manu shadan ma ai nuclear power nlang ai hpe grai arawng la ma ai.
Democracy mungdan re hte maren shing gyim ahkaw ahkang hpring tup nga ai ,mung kan hta num ni ralata me hpe shawng bang lu ai mungdan langai re ,num ni hpe manu mana makawp maga da ma ai ,yatatut mungdan ning baw PM mung num rai nga ai.
NZ mung dan gaw mungkan hta 100% tup hpaji chye ai kaw lawm ai ,lawu tsang (primary) jawng lai ka sharin ai hta mung kan kaw no.1 rai nga ai , mani asak 6 ningkawn lahta tsang duhkra nsharin nmai re,University lung na matu ra ai gumhpraw hpe atsuya kaw na mai hkoi la ai ,ndai hta PR lu da sai ni mung lawm ai.mungdan ting dakkasu 8 hte laga polytechnic ni lawlaw mung nga ai.
NZ mungdan gaw hkai luhkai sha hte rem lurem sha ai lam hpe madung dat ai ,tinang lu ai shang gumhpraw hta hkan nna mashayawng gaw hkanse (tax) bang ra ai tax hta ai hta mungkan hta tsaw dik kawlawm ai re rai tim yagaw bai shayawm kau sai.shang grum hpraw nau nga ai hte yak ai ni a matu manu hkyam sa ai hku atsuya nta ni hpe mai shawk ai,bung li n-nga mat na yak hkak wa yang atsuya kaw mai garum hpyi ai. magaji ni 6 ning duhkra tsi manu njaw ai sha tsi lajang ya ai ,atsuya tsirung ni hta tsi tsi yang tsep kawp manu jahpu nla ai hte mashangai yang tsep kawp manu njaw ra ai.
Ndai hte mi nz mung dan a lam hpe ntsa lam tang madun dat ai rai.
Maroi ni nz mungdan hta shawng du na hpa majaw Aotearo ngu ai hpe shamat kau ai hpe hpang de bai tang madun dan na.
J.w shani dutaw nga ai NewZealand mungdan a lam
Jinghpaw wunpawng sha ni a buhtawt kumran hkrat wa ai gaw mungkan a sinpraw, sinna ,dindung, dingda chyam bra nga sa ga ai.Mungkan ga gaw mare gahtawng langai zawn sha rai mat wa sai re.Jinghpaw wunpawng shani du taw nga ai NZ mung dan a lam hpe ntsa lam shachyen ya dat ai.


text:
Laiza Digital Library masing hpe e Norway du Wunpawng myu sha ni hku na, tinang kanu mungdan hta e shanu shingbyi nga ai sai daw sai chyen ni mungkan prat dep hpaji hpe lu sharin la mu ga ngu n htawm hpaw hpang dat ai rai nga ai. Dai ni na rawt jat galu kaba lawan la ai prat hta, internet n tsa sharin la mai ai hpaji ni myu hkum hkra nga taw sai re. Internet n tsa e hpaji lam hte seng n na mying gumhkawng la nga ai Khan Academy hte MOOCs(Massive Online Open Courses) ni gaw internet kaw mai sharin hkaja la ai hpaji ni a sakse ni rai nga ai.
Rai tim mung, kanu mungdan hta shanu shingbyi nga ai anhte a Wunpawng saidaw saichyen ni gaw, n dai zawn re manu dan la ai hpaji ni hpe sharin la lu na n loi la nga ai. Hpa majaw ta nga yang, computer hte internet ni yak hkak ai a majaw re. N dai zawn re manghkang hpe maga mi hku n na lu hparan lu na matu n dai digital library masing hpe hpang wa ai re. N dai library hta e, computer ni hpe matut mahkai da htawm laika bok ni, hpaji sumla hkrung ni hte Offline Khan Academy zawn re ni hpe bang da ya na re. N dai gaw project a lam kadun mi rai sai.
N dai digital library masing kawn masat da ai pan dung lahkawng nga mali ai. Ya yang e, kanu mungdan hta byin taw nga ai dinghku majan a majaw, jawng ma n kau mi hpaji hpe lu matut sharin la na yak hkak nga ai. Nambat langai pan dung hku n na gaw, Laiza snr Mai Ja Yang mare na jawng ma ni hpe hpaji lu matut sharin la hkra shakut ya na lam re. Nambat lahkawng hku n na gaw, n dai zawn re computer garum hte hpaji lu sharin la ai rai yang, sharin hkaja ai lam hta mung lawan ai hku lu sharin la htawm, computer hpaji mung grau chye jat wa na re ngu hpe kam ga ai. Computer hte seng n na hkut hkut nai nai chye da yang she, dai ni na prat dep mungkan hta anhte a jawng ma ni shang shing jawng lu na rai nga ai.
Myit su ni mu ai hte maren, n dai project gaw n loi la nga ai. Galaw ra ai bungli law ai sha n ga, n dai masing a matu ap-nawng ai ni mung n lu n la, n rau n hkrau re kaw na she shakut hpang taw nga sai re. Dai majaw, n dai project awng dang na matu gaw myit su wa a garum ningtum lam mung ra la nga ai. N chye n kaw rai di jawm shakut taw ai re majaw, hpaji jaw la ai lam hku mi rai rai, n dai website kaw a lu ja gumhpraw bang garum ai hku mi rai rai garum la na hpe mung kam kaba hte lat nga na ga ai. Chyeju kaba sai.
For more details: FAQ
Contact: brangnu@gmail.com


text:
(Jinghpawkasa)
Laknak lang Rawt Malan taw nga ai
Bawsang ni ma hkra a ntsa e myen asuya a shamu shamawt ai ladat masing
hpe maram yu yang, Jet ai Munghpawm (federal) de sa ai hkrunlam hte
Awmdawm de sa ai hkrunlam gaw maren sha rai na masa nga ai. Kaja wa
hkrak teng sha tsun ga nga yang, Jet ai Munghpawm (Federal) hpe hpyi
shawn taw nga ai gaw mungmasa manghkang hpe majan hte nhparan ai sha ku
(saboi) ntsa kaw jawm hparan la na matu re. Raitim myen asuya gaw
mungmasa manghkang hpe hpyen masa hte shawng dip gamyat tawn lu ai kata
kaw she mungmasa jahta mayu ai.
Lachyum gaw hpyen masa hte shara la ngut
jang mungmasa jahta ai shaloi 2008 ning constitution a kata de gau ngwi
ngwi hkrau bang la mayu ai lachyum re. Shing nrai, nang gap di la tawn
lu sai Ginra hpe nang up sha, Ngai gap di tawn lu sai Ginra hpe ngai up
sha ngu ai lachyum mung re. Shanhte myen asuya ni hku nna Jinghpaw
Mungdaw (Kachin State) ngu ai lamuga hpe hka ntsa kaw soi tawn ai sumla
hku sha sawn tawn ai. Dai majaw Jet Ai Munghpawm (Federal) de sa ai
hkrunlam hte Awmdawm de sa ai hkrunlam gaw maren sha. Lam lapran kaw
jamjau ai mung maren sha. Awmdawm de sa mayu tim gap di la ra na masa
pru, Federal de sa mayu tim gap di la ra na masa pru. Awmdawm de sa ai
hkrunlam gaw grau jamjau nna, Federal de sa ai hkrunlam gaw grau hkyemsa
na re ngu myit shut na lam nnga ai. Hkrunlam hta jamjau ai gaw maren
sha rai yang gara de madaw sa na? Ya mung Dap Ba (4) de shani shagu ngu
na daram myen ni naw htu ganaw shang gap taw nga ai. Myitkyina hkrum zup
bawngban hpawng hta lahkawng maga myit hkrum tawn ai lam ni hpe grai
kamhpa mayu ga ai raitim myen asuya ni hku nna, anhte kam mai na daram
re ai masing masa jahkrat madun dan lu ai lam nnga ai.
Matut nna mung naw jamjau ra na masa rai yang gaw, Kade n-gun ja ai
laru kaba mi rai rai, Kade kaba ai lamu marang mi rai rai, Hkrap myi
prwi hte raitim Awmdawm Shanglawt Pandung de madaw du hkra sa ra na re.
JET AI MUNGHPAWM (Federal)
Jet Ai
Munghpawm (Federal) hpe ntsa lam kadun ai hku tsun ga nga yang Awmdawm
Shanglawt a 50% sha re. Maga mi hku tsun ga nga yang grit nem htum ai
hpang jahtum hpyi shawn madang rai nga ai. Ndai hta lai nna shayawm na
lam nnga sai. Ndai hta lai nna naw shayawm ga nga jang gaw laknak ap kau
nna Katsa ba hpe la ai wa zawn rai nna wa mau dung nga na lam sha nga
sai. Ndai gaw myen asuya ni hku nna shinggyim masha myit rawng ai rai
yang kalangta jaw ra ai bungli re. Mungdaw lu tawn chyalu ni hte gaw gap
gasat hkat mung nra ai mungmasa she re. Ga’garan pru na ahkaw ahkang
nlu tim Tinang a mungdaw hte tinang a amyu hpe tinang dawdan uphkang ai
(Self Determination) lu ra ai.Annau ni a Mungdaw kaw Annau ni a Hpyendap
rai ra ai. Annau ni a Mungdaw kaw Annau ni a Balik (pya da) rai ra
ai.Maigan hpyen hpe gaw Munghpawm hpung shang ni yawng jawm gasat ra ai.
Annau ni a Mungdaw kaw pru ai nhprang sut rai ni hpe Annau ni gawgap
tawn ai madu Mungdaw Asuya ya ni nan jumtek hparan la lu ra ai. Annau ni
a Mungdaw hte Annau ni a htawm hpang lam hpe annau ni nan dawdan hparan
la lu ra ai.
AWMDAWM SHANGLAWT
Federal raitim gap
di la ra na rai yang gaw Awmdawm Shanglawt hpe she la le e. Awmdawm
Shanglawt hpe ntsa lam kadun ai hku tsun ga nga yang,..
(1) Gap di la tawn lu sai Annau ni a Mungdaw (Mungdan) a Dawnghkawn hpe Mungkan Wunpawng Hpung (UN) Rapdaw kaw jung tawn lu na.
(2) Gap di la tawn lu sai Annau ni a
Mungdaw (Mungdan) a Shadip Jahpang Gawgap Tara (constitution) hpe
Mungdan kata kaw shanu nga taw ai Bawsang ni yawng Ra sharawng ai hku
jawm ka lajang la lu na.
(3) Gap di la tawn lu sai Annau ni a Mungdaw (Mungdan) a Asuya hku nna Mungkan hte adingtawk matut mahkai lu na.
(4)Gap di la tawn lu sai Annau ni a
Mungdaw (Mungdan) a Gumhpraw hpe mungkan a man e tara shang Jaram dip
nna Gumhpraw dip shapraw lu na.
Lahta na ahkyak dik npawt nhpang ga ngau (4) gaw AWMDAWM SHANGLAWT rai nga ai.
Sau Nan Du


text:
时间:2017-12-20 10:54:29 来源:德宏团结报
Ka ai: Ma E Hke Si
Gale ai: Bok Tong
(Shata 12 nhtoi 15 na do)
Ma Li Ya kaga num hpung ni ko hkan nang let asin nyipnyip nga ai nta htingwung hku lai wa ai hpang, shawa yupra langai nga ai shara ko du sai. Masha yu sin ai num ni, yong hpun dagup ton ai nba hkan la kau ngut ai hte, yupra hparan bang wa masai. Num langai kaga ni hte loi n bung nga ai, Ma Li Ya yu dat yang, grau myitsu ai zon re hta n-ga, aya mung grau tso na zon re ai num jan, hpalen len ai masha wahpung ni hpe yu jep let, ya nnan shang wa ai masha ni a gata palong ko chyui shakap ton ai maisau pa na mying hte shi a ta ko ka ton ai jahpan hpe langai hte langai jep shabung yu u ai. Ma Li Ya a makau ko du ai hte shi grai gajong mat nga ai, hpa majo nga yang, Ma Li Ya a hkum ko hpa sakse lakmat n nga nga ai.
“Ngai chyenan shang gayat ai sha re.” Ma Li Ya shi hpe tsun dan sai.
Ma Li Ya matut nna tsun dan ai, shi a modo lam ko ruk byin mat ai, shi madu wa go myokle pya sara re, ya yang Pasailona ko shi hpe la to nga ai, chyenan hte shi hpe daina yuptung shong e pya hkyem ai ginsup lamang masum hta n wa lu lom sai ngu shana mayu ai, ya hkying sanit lau du wa sai, manit shi lai ai hte shi nta kon pru wa ra sai, shi n du wa nna ginsup dai ni n mai pya mat na hpe shi tsang nga u ai. Aya loi tso ai yu sin masha dai Ma Li Ya tsun ai ga hpe atsom madat ya ai zon go rai nga ai.
“Na mying ganing ngu ai re?”nga san sai.
Ma Li Ya madu a shingteng amying tsun dan ai htom, nsa loi hpoi ngu nu ai. Rai tim, num dai mying ka matsing da ai jahpan hta gade tam yu tim, shi a mying n mu tam nga ai. Num dai loi mau gajong ai nsam hte makau na kaga yu sin masha hpe bai san yu ai shaloi mung, gahpa ladu sha sharot dan nhtom, n chye ai ngu ai kumla madun dat sai.
“Ngai teng sha chyenan shang gayat ai sha re.”Ma Li Ya bai tsun sai.
“Ngai chye sai, hkon tsom e.”num dai Ma Li Ya hte shi a matu san ya ai ku makau de madun nga sai.
“Lama nang shaga madat jang, chyenan gadai hpe mung mai gayat ya ai, raitim, ya n mai ai, hpotni yo.”Shi a manong lai nsam ni nko nlo rai nna, majoi galo masu ai hpe Ma Li Ya yu shapro nga ai
i agajong sha galam pru ai zon nga sai, hpa majo manam modo gata na num dai ni shamu shamot rai yang, hka yam htumpa zon ali ahti re lam hpe chye nu ai. Teng sha tsun ga, dai go hpam tsi a majo hkrai rai nga ai. Bai nna ndai ahtat awat rai tso gaba ai nlung shakum hte gatsi gatsang nga ai htingnu ni mung myit masin kro ana lu ai, sai hten mat sai masha ni rong ai tsirung langai she rai nga ai. Ma Li Ya gajong let chyinghka lam maga de rot hprong kagat mat wa sai, rai yang chyinghka lam gaba ko pyi rai n kagat du ai shaloi, labu go lago kon hkum tingro di bu dagro ton ai, hkum ngau galu gaba ahkop ahkap re num langai mi e, galang ta magra ton ai hte, aloi sha di shi hpe ga ko dip gale ton da sai. Ma Li Ya hkrit gajong ai majo kya gari let, myiman n gyem hku nna shi hpe magra da ai num dai hpe mada nga u ai.
“Garai e, nye n nga mat sai chyinghkai nu a mying ningsang hte dagam nngai, ndai de chyenan shang gayat na ngu nna shang ai sha rai nngai.”
Shi a myiman mu ai hte chye yu shapro sai, hkum kon lago du ai labu bu ton ai num dai a man hta, hpyi shon ai lam ni yong gaman lila sha rai nga ai. N-gun ja dik ai majo, shi hpe gun ja jan ngu shamying da ma ai, chyahkring chyahkra gajong gaja re mu pru ai shaloi, shi hpe hkrai la jang shangun nga ai. Masha lahkong go shi a dingdung dan ga na tsap lahpan zon re ta gata ko si hkrum yu sai. Shi a ta go“Shut lai masha sat”shaman yu sai zon rai nga ai. Bunglat langai go hkala nba mu re ngu, n gon nson majoi shangut kau, bai langai hpe go pyada ni e, ya na lang shing re mu bai pru jang n hkyem sa sai ngu sadi sha jo ma ai. Yong grai tsun kam ai mu go, gun ja num ndai go du ahki nta na masha re hta n-ga, Siping sai hten tsirung shara hkan mu htam hkom ai shaloi, ntsen na zon re bunglat manghkang amyu myu grai shapro yu sai ngu ai lam ni rai nga ai.
(Bai matut hti ga)
Tso hte ta gindun let hkom chyai yang grai pyo na wa (Dem ai: Nhkum Ma Chin


text:
时间:2018-10-09 16:04:44 来源:德宏团结报
Nmut mangai bung shi ahpot, nampu nampan abat wai nga manam pyo nga sai. Mungdo ting na ruyak mu htam masha ni mangai shagong poi, mungdan daido poi hpe gara hku lai na go mungdo jakmu rapdo ni myit pu myit tsang dik ai mu gaba langai rai nga ai.Poi shong ko, mungdo jakmu rapdo ni ja gumhpro wan 1.348 gahkyin la nna, ruyak ai mu htam masha marai 451 hpe garum la sai.
Garum shingtau mu galo sa wa ai hta, mungdo jakmu rapdo na woion ningbo ni go lawu tsang de sa du nna, ruyak ai htinggo na shawa masha ni hte sa jom dung jahta, nga pra lam san, n-gun sa jo rai ma ai. Gawan hpung ni ruyak jahpan hta lom ai mu htam masha marai mi hpe nga pra gumhpro lap 6192 hte tsi mawan gumhpro lap 5500 sa garum da masai, bai kaga ruyak masha ni hpe mung gumhpro lap 600 garum la masai. Dai hta, myu ko bungli tam galo nga ai ruyak ai hkaimu masha marai 60 hpe mung garum la sai.


text:
UK Asuya kawn Kachin hpyen yen Mung shawa ni hpe matut garum na matu ahkyak ai lam March (14) ya shani Salang Shadan Hkanhpa Tu, Laksan UK Rapdaw hpawng hta sa du tang madun da lai wa sai re.
UK Asuya Laksan Rapdaw a International Development Committee hpawng hta UK Rapdaw kawn lit la galaw nga ai Bangladesh Mungdan na DFID’s bungli masing hte seng ai lam, Rohingja manghkang hte Seng ai lam, Myen mung kata na shinggyim ahkaw ahakang tawt lai ai manghkang hte seng ai lam ni hpe madung bawngban ai re.
Ndai bawgban hpawng hta Mungkan shingyim ahkaw ahkang hpung Fortify Rights na David Bualk hte The Kachin Relief Fund-UK na Salang Hkanhpa Tu gaw sakse hku nna sa du shanglawm bawngban ai re. Salang Hkanhpa Tu kawn Kachin IDP ni hpang de Mungkan garum ningtum ndu lu ai daram re majaw UK Asuya kawn garum ningtum jaw ya na matu ahkyak ai ngu tang madun da ai sha n-ga UK Asuya kaw nna Myen Hpyen Dap hpe simsa lam a matu garum jaw nga ai Peace fund gaw ta tut hta simsa lam hkrang nlu shapraw ai sha Rudi amyu sha hte Kachin ni a ginra ni hpyen majan grau laja wa ai hte shinggyim ahkaw ahkang tawt lai ai lam mung grau grau law jat wa ai majaw Myen Hpyen Dap hpe garum jaw nga ai peace fund garum gumhpraw hpe mung dawm kau ya na matu tang madun da ai re.


text:
时间:2018-01-02 16:37:14 来源:德宏团结报
1. Ningtuk rai lu sha yang madu a hkum hkrang myit masin jahten shaza ya ai lam
(1) Ningtuk rai lu sha yang masha hkumhkrang hpe na-du ai hku jahten hkra nga ai
Ningtuk rai lu sha yang, masha hkum na hkrang shagu ni hta ana byin wa, ana htang ngun yom wa rai nna, myu magup ana hkron kap wa ai hta n-ga, sak sumri mung chye sum mat nga ai.
(2) Ningtuk rai lu sha yang hkumhkrang manu mana machyi jamjau hkrum sha chye ai
Mayu e mu ai jamjau go ningtuk ayin bu wa ai rai sai. Ka-ni hpro don ai shaloi grau nga yak nga ai. Ningnan do hta go hkumbai gahte, myiprui si lui, gahkam salat pru rai wa chye nga ai, na-du ai ni go lago lata gying wa, gari ashun, grau bai na-du ai ni go, si malap mat wa shing n rai si mat rai nga ai.
(3) Ningtuk rai lu sha yang masha hkumhkrang dat lam ni hten run mat wa chye ai
Ningtuk rai gayau lu sha, shing n rai ningtuk rai lu sha ai hpang tsa chyaru lu jang ning re ana ok wa loi ai hta lai nna, ningtuk rai lo malo go masha hkumhkrang na dat lam hkrang hpe jahten shaza kau ya lu nga ai. Ningtuk rai lu sha masha aten na na ningtuk rai lu sha yang, ningtuk nang sai hten ana lu wa nna, myit laban chye myit shapro, masha hpe htim wa re ana ni byin pru wa chye nga ai
(4) Ningtuk rai lu sha yang akyang asat hten, shinggyim myit n rong mat wa ai
Ningtuk rai lu sha ayi lu mat sai masha ni, htinghkyeng myit myit, madu hpe nambat langai ton mat, masha wa hpe n chye myit tsang mat, pyo lam chyu myit, mu bungli n kam galo, masu mago na myit, lit hkam myit n rong mat, gaya gahpa n chye, jinghku hte manang ni hpe n ra mat, ningtuk rai hte ja gumhkpro hpe chyu sha myit marit rai nga ai. Dai hte rau, ningtuk rai lu sha ai masha ni lo malo go, ningtuk rai lu sha ai go gaya gahpa mu re hpe chye nna, myit pu myit yak, madu hkrai madu hpe pot shara la rai nna, madu a hkum hpe ganing rai yang rai nga myit do, gaja lam n hkom mat, hkrit gamyin ntsen, grau nna madu hkrai sat si mat, masha wa hpe sat rai chye nga ai. Dai majo, ningtuk rai lu sha ai masha ni ningtuk garai n lu ai shong e gade gaja sut su ai rai tim, ningtuk rai lu sha ai hpang go hkrat sum mat wa, matut nna go jong lu lu, bungli gata, matsan hte ana gayau gaya, htom hpang de na myit mada lam hpa n nga mat sai. (Gale ai: Ma Bok Htu Lung)


text:
June (9) bat Kru
Denmark Mungdan du Wunpwng Myu sha ni hku nna Padang hkrunlam majan masing Laning mi hpring ai lamang hpe Odense Mare Kaba Up hkang rung shawng hta June (9) ya shani (11:00am) kawn (1:00pm) du hkra awng dang ai hte galaw wa sai lam, n dai lamang hta Karen hpunau ni mung sa du shanglawm garum wa sai lam na chye lu ai. N dai lamang gaw Mungkan shara shagu du nga ai Wunpawng Myusha ni hte laning mi hpring ai lamang hku nna jawm galaw ai re, Lamang hta Htawng ka ka ai lam ni hte Lamang galaw ai makau hta lai sa laiwa re ai ni hpe mung Anhte a lam hpe sanglang dan da ai laika ni hpe garan jaw ya nna Myit lawm ai masha ni hpe mung sanglang dan lai wa sai,, dai matut nna Odense Central hta mung Htawng, shup sheng, madum sumpi, bau n sen ni hte rau shangwi shapyaw let lam hkawm nna Poster ni hpe lang let laika garan ya hkawm wa sai,, Danish ni hte Miagan masha ni hku nna anhte a lam hpe tsawm ra myit lawm ai lam hpe mung mu lu ai hku re,, Du sa ai Wunpawng Myusha ni yawng (40) jan ai hku re,, N dai majan gaw Karai Kasamg lawm ai majan re ai majaw Teng sha Awngpadang dip la na re ngu ai hpe Ningkap n gun madun ai ni yawng a kraw hta hkam sha nga ai lam hpe mung na lu n nga nna n dai lamang hpe woi awn ai myitsu wa hku nna tsun shana wa ai.


text:
Lahta Sam mung rudi Jinghpaw, Sam hte Balawng amyusha ni gaw hpyendap a ‘shinggyim ahkaw ahkang tawt lai hkrum nga ai lam hte simsa lam hte seng nna’ Lashu mare kaw asuya ninghkap n-gun madun ai lamang hpe July 16, mani galaw wa masai.Lashu pyada dap kaw nna ahkang jaw ai hte maren, ginlung shawa n-gun madun poi hpe jahpawt hkying 9 kawn hkying 12 du hkra mare kata lam hkawm let galaw wa sai hte, masha n-gun 1,000 mi daram shanglawm wa sai re.
Ndai n-gun madun poi hte seng nna lamang woi awn ai hta shanglawm ai Jinghpaw Wunpawng Ramma Hpung, KYO (Sam mung) na Shd. Ze Dau gaw, “madung chyawm gaw mung shawa ni kaja na matu madung grau nna mung shawa ni nsen hpe madung shapraw mayu ai sha gaw rai ga ai. Madung majan byin taw ai ngu hta madung anhte ginra kaw madung katut sha taw ai re majaw anhte hkrai galaw ai re”
N-gun madun poi hta--- mung shawa ni wanglu wanglang hkawm sa hkawm wa let nga pra lu na matu, hpyen yen ni shimlum ai hte tinang ginra ni de bai nhtang wa lu na matu, tara upadi ka-up lam nga na matu, shinggyim ahkaw ahkang tawt lai ai lam jahkring kau na matu, rudi amyusha ni a lu gying lu ang ai mungmasa ahkaw ahkang jaw ai, jet ai munghpawm byin tai wa na matu, ndai lam ni hpe shapraw let hpyi mat wa ai lam, Shd. Ze Dau tsun ai.
Dai ginlung shawa n-gun madun poi de, madung Sam hte Balawng ni shanglawm nna Jinghpaw ni gaw marai 200 daram lawm ai lam chye lu ai.
Myen mung ting hte seng ai Sam ramma jinghkri, Sam ramma hpung, Jinghpaw Wunpawng Ramma Hpung (Sam mung), Balawng amyushayi hpung, Balawng jawngma hte ramma hpung ni ni jawm woi awn nna ndai n-gun madun poi galaw ai lam re.
Lahta Sam mung e asuya dap hte amyusha rawt malan hpung ni lapran gasat gala majan jahkring hkring byin nga ai hta, ginra buga masha gaw Myen hpyendap a shinggyim ahkaw ahkang tawt lai lam amyu mytu hkrum sha nga ai re. June 25 ya shani hta sha, Lashu, mara kata Mai Yaw kahtawng masha 7 gaw Myen hpyenla ni a sat kau ai lam hkrum sai rai nga ai.


text:
Mani
hpa Kadun Kadaw
Gat dut sharin ga she ngu yang me: :Asak kaba wa sai majaw grai malap ja sai gumgai langai mi, asak (8) ning daram re ai shi a kashu num kasha hpe
manap gat de gat sa woi dut ai da. Gat rai yawng gyawm nna nta de tin shapun wa na gya ai dai gumgai gaw, Sam num hpawmi langai
a wantohpu seng kaw wantohpu naw sha nga ai shi a kashu hpe malap kau tawn da nna nta de shi hkrai tawm hprang
wa mat lu ai da. Kashu mung shi hkrai nta de hkrap awu nna ama ma rai gat gale pru wa sai. N dum shami rai wa nga mat sai
gumgai dai shi a kashu akajawng sha hkrap gale du wa ai hpe yu nna myit kahpra mat sai da. Maste la ai shi a kanam mung makau
e tsap nga ai hpe dum dat ai hte, kanam a ga ahkup ajap nga ai lu sha na hkrit
kajawng let myit lu ai hpe tsun shapraw dat ai gaw,"Ama nang, ya gat rai she sin da shangun yang
me kaning rai nna me nta de wa nta, gat dut sharin ga she ngu ai wa n byin na she tai nga ai... saw saw saw..." nga nga nna
kadwi tsun ai ga hpe naw mau mahka nga ai dai kashu a lata hpe dun kagat let manap gat de bai woi nhtang mat wa nu ai da.
You both are:
:My grandson was visiting one day when he asked, "Granma, do you know how you and God are alike?" I mentally polished my halo
while I asked, "No, how are we alike?" "You're both old," he replied.
They would...:
:Perhaps you know why women over sixty don't have babies. They would put them down somewhere and forget where they
left them.
Which Virgin?:
:A ten-year-old, under the tutelage of her grandmother, was becoming quite knowledgeable about the Bible. Then
one day she floored her grandmother by asking, "Which Virgin was the mother of Jesus: the Virgin Mary or the King James
Virgin?"
Grai she ni reng nga le: :USA de sa nga mat ai laning mi jan rai mat sai kashu hpe marit la ai kawoi dwi hku nna shi a kashu hpe
phone shaga wu ai da. Nta kaw phone n nga ai majaw, htingbu lauban ni a nta kaw na sa shaga ai rai lu ai da. Mung kata phone
lahkawng masum lang gaw shaga ga tim phone a lam hkrak n chye ai gumgai
rai nga ai. Kashu hku nna shawng, "...Halo dwi i, kaja nga ai kun?..." ngu tsun hpang dat ai hte, kashu a nsen hpe phone hta
dan dan pra pra na lu ai majaw, kaji mahtang "...E... ngai shu La, ya an woi dwi grai she ni reng nga le nang kade nta du
nga nta? Dwi gaw nta makau na Maran ni nta kaw na shaga nga ai le, nang aten she lu yang gaw jahkring mi gan wa shang jahkrum
rit le..." ngu dat sai. Kadwi chye na hkra gara hku tsun dan na mung n chye, phone card htum wa na mung tsang re ai kashu
gaw, "Um..e.. dwi... ya... kaga lam naw jahta ga... ya ngai nshu rau jang dwi hpe wa jahkrum na yaw..." sha tsun lu mat sa
nu ai da.
I Cant Read:
:A little girl was diligently pounding away on her grandfather's word processor. She told him she was writing a story.
"What's it about?" he asked.
"I don't know," she replied. "I can't read."
Ngai Shu Ni...: Kashu
ni a mying grai malap ja ai kaji langai rai reng nga ai. Shana yup ra shang na mahka dinghku nta masha ni ahkum ara akyu woi
hpyi ai lit hpe kanu, kawa, kaji kadwi langai hpang langai kahti galai la ma ai da. Kaji dwi ngu na wa mahtang lit ang shagu,
kashu marai manga ai mying jahpan hpe laika si kaba hte ka tawn ai mai sau pa sha lang
nna akyu hpyi yang yu la nna hpyi re ai da. Lana mi na gaw shi a kashu jahpan n re ai kaga mai sau pa hpe shut nna lang let
akyu hpyi hpang wa nu ai da. Kashu ni a matu akyu hpyi na daw de du wa ai hte shi a myi hpaw let dai maisau pa hpe hti hpang
wa sanu ai; Wa Karai e nang Wa shaman ya ai ngai shu ni rai nga ai, Labu kanoi gaik (3)ning, Sappya tawng (2)ning, Hkindang
si (8)ning... ngu nna hti bang wa ai hte n rai sai lam kalang lata dum mat nna, "...Chyahkring mi naw law Madu e jahpan galai
mat sai..." nga gan chyahkring kau sai da. Kanam hpang jahpawt gat sa yang mari ra ai rai jahpan hte galai mat majaw dai zawn
byin ai lam hpe nta masha yawng chye nna yawng mani kabreng sai majaw tsam mari she akyu hpyi shangut la lu ma ai da.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra Ai Mother Teresa A Labau Lam Daw 3. 21 August 2018.
Hkungga tsawra ai nu wa hpu nau ni, daini na Nawku hpung labau lam shana ya ai ten hta mung Mohter Teresa a labau lam hta na matsing sum hting da mai ai lam ni hpe bai hkap madat la lu na ga ai.
Nu wa hpu nau ni, Mohter Teresa gaw, shi a Mama hpung, gaw de hpang ai 1946- 1978 ning laman, Mama ni marai (935), Bro ni Marai 185), hte gawn lajang ap nawng ai masha ni marai (335) hte rau tsawra matsan dum ai magam hpe jawm galaw mat wa ma ai, shanhte a magam awng dang ai mahtai hpe maram yu yang, Sen lam hti ai machyi masha ni, Mang gang ana kap ai ni, AIDS ana zinli hkrum hkam sha ai ni, Gabai da hkrum ai Ma kaja ni, yu lakawn na n’nga ai Gum gai dingla ni, machyi makaw ru yak jam jau hkrum ai masha ni, kawsi hpang gara hkrum ai ni law law hpe tsawra myit kaba hte yu lajang lu mat wa masai, Mohter Teresa hkum nan kade daram shakut ai nga yang shi hpaw da ai jawng shagu hkan, matsan mayan ni hpe yu lakawn ai dabang hkan malu masha nlu sha ai ni hpe gawn lajang ai dabang ni de galoi mung sa du kawan n’gun jaw chye ai hpe mu lu ai. Mohter Teresa gaw lani hte lani dai zawn shakut nga ai ten hta hkamja lam sawng wa ai hte 1997 ning hpang daw de gaw, salum ana graugrau sawng jat wa nna, shi a hkang kalai na Ningbaw hpe 1997 March shata (13) ya shani Mama Nirmala ngu ai hpe lata tang da nu ai, dai zawn shi a hkang kalai na Mama lu da ai shata (6) a hpang 1997 september shata 6 ya shani madu yesu hta angwi apyaw yup pyaw ban sa mat wa sai rai nga ai. Mohter Teresa a makoi mayang poi gaw Jaw prat (20) a laman Hkyik hkam dik, mying dan hkung dik, labau shang makoi mayang poi kaba langai hku nna mungkan hta mu lu mat wa sai, ndai gaw mungkan masha yawng a tsawra myit hpe hkap la lu mat wa ai a, sak se rai nga ai.
Mohter Teresa a makoi mayang poi hpe India mungdan, asuya makoi mayang poi hku nna galaw ya lai wa ma ai, kaja wa nga yang India mungdan ngu ai gaw, Hindu makam masham mungdan re, Hkristan hpung masha ni gaw tsa hta shadang 2% sha nga ai re da. ndai zawn Hindu mungdan hta Cahtawlik hpung masha magam gun Mohter Teresa hpe mungdan asuya makoi mayang poi galaw ya ai lam gaw lak lai dik ai a’hkaw a’hkang labau nan rai sai. India mungdan hta ndai zawn makoi mayang poi hpe hkamla lu ai gaw Mungdan Gumsan magam hte hking mang daju ni chyu sha rai nga ai. Bai ndai makoi mayang poi de Hindu, Budda hte kaga makam masham hpung shagu na Dat kasa ni, India mungdan Gumsan magam, Italy mungdan Gumsan magam, philippens mungdan na Gumsan magam Corazan Aquino, Spain mungdan hkaw hkam jan, Jodan mungdan Hkaw hkam jan hte America mungdan Gumsan magam Bill Clinton a n’rum n’tau jan Hilary Clinton ni sa du yawn shawai lawm mat wa masai re. Mohter Teresa a makoi mayang poi lamang hpe Calacata mare na Netaji ginsup ginra kaw galaw nna, shi a moi mang hpe gaw shi a Mama hpung ginjaw jawng wang kaw makoi mayang da ai, ya daini du hkra ndai Mohter Teresa a moi mang makoi mayang da ai lupding lupwa de mungkan masha ni law law sa du akyu hpyi ma ai lam chye lu nga ai. Mohter Teresa hpaw lajang da ai jawng shagu na matsan shayen, jahkrai ma ni yawng a n’gup hta “ tsawra myit dam lada ai nu, Madu karai kasang hpang de wa mat sai majaw, anhte yawng jahkrai hta jahkrai rai mat sai “ nga nna, yawn myit pru hte n’ja n’hpra shakram dat ma ai lam chye lu ai. Mohter Teresa gaw, matsan jahkrai ma ni a matu, kanu hta kanu tai ya lai wa sai rai nga ai. shinggyim myit hte gade mi n’ja tim, shakram da ra sai rai nga ai.
Nu Wa ni, Mohter Teresa gaw, moi kaji ai ten kaw nna, tsawra matsan dum myit hte hpring ai san seng myit masin rawng ai shayi sha rai nga ai. U-Raw-Pa mungdan kaw nna, namuk dara hka pang lai, bum lang hkaraw n’hkap lai di kau da nna, myu, ru sai, ga n’bung ai India mungdan matsan ai ni law malawng nga ai Ka-la-ka-ta ngu ai shara de yu yak jam jau a myu myu hkam nna, karai kasang a kashu kasha ni hpe makawp maga , pawn ba la sai lam hpe yu yu ai shaloi mau hpa chyeju a’tsam rai nga ai.Gade mi yak hkak jam jau hkrum ai raitim, myit htum ai lam n’nga ai sha Madu Yesu shingbyi nga ai Chyoi Pra ai hkum hta n’gun la let, matsan mayen, nga shara shingbyi na n’nga ai jahkrai ma ni a matu a’tsam dat shakut lai wa sai rai nga ai. Shi a matsun maroi hta: Nu Wa hpu nau ni, “Chyoi pra hkum hta nga ai madu yesu hta maju jung mu, Chyoi pra hkum hta nga ai madu yesu hpe mu hkra tam u, shaloi na a myit masin salum hta madu yesu teng sha shanu nga na re nga ai ga hpe, n’nga mat sai San Pra ai Mohter Teresa tsun lai wa ai re.” Bai Chyoipra ai hkum hta asak hkrung nga ai madu yesu n’lawm yang anhte asak N’hkrung lu ai zawn, Jau ni n’nga yang madu yesu hpe lu la na nre nga ai mungga mung Mohter Tersea tsun shadum lai wa sai rai nga ai.
Shingrai, shi a mai kaja ai magam bungli ni a marang e, Karai Wa gaw shi hpe mau hpa chyeju jaw ya sai rai nga ai. Dai gaw, ya nnga mat wa sai San Pra ai Wa Sarabyin Yawhan Paulu (II) shi hkum nan, lai wa sai 2003 ning, October (19) ya shani, Vatican, San Peter Nawku Htingnu hta Alu ai masha masat shagrau dat ai lam rai nga ai. Dai shani kaw nna, shi a poi nhtoi hpe shaning shagu September shata praw (5) ya shani galaw nga sai re. Bai nna, kabu hpa lam langai mi gaw, 2016 ning, September Shata Praw (4) ya, Laban Shani hta, Mohter Teresa hpe, Wa Sarabyin Francis kaw nna, Roma mare na, San Peter Nawku Htingnu Kaba hta e, San Pra ai Masha dang dat sai rai nga ai.
Nu wa hpu nau ni, San Pra ai Mohter Teresa a lam hpe na la lu sai hte rau, anhte a sak hkrung hkun lam hta Madu karai kasang a myi man hpe tau let, matsan shayen, ru yak jam jau, shingbyi machyu shara n’nga ai ni hpe mai byin ai made mi garum shingtau la nga ga. Anhte yawng gaw Hkristu hta langai sha re majaw, lani mi na ten hta, karai kasang hpang de wa shingbyi na ni hkrai rai nga ga ai. Anhte a kanu San Pra ai Mohter Teresa a katsi kaja hpe la let, mai kaja ai magam bungli ni hpe galaw nga ga ngu, n gun jaw let lamang hpe ndai kaw jahkring sai rai.
Ka lajang ai; Mama Rose Angeline Maran Nang Doi
RVC, Ginjaw Rung, Aung Nan
Myitkyina.


text:
Lawan ai hku gahkyin gum din ga
Lawan ai hku gahkyin gum din ga
May shata 30 ya shani na KNG shiga hpe yu nna masin hta pawt mayu ai gaw Power kaba dik ai hku kapaw hpru wa ai hku re. Myen Asuya gaw an-hte myu shada hpe gasat hkat shangun mayu nga ai hpe san san chye lu yu ra ai. Lai wa sai ten ngai kalang ka laiwa sai "Jin Sai Kun?" laika ngau kaw na zawn sha re.
Ndai hta an-hte KIO/A a magam gun ni, ga shaga shut na hkrit nna zim ngu hkam kau ai hpe shan hte Myen ni gaw hkrit ai she n shadu nga ma dawng. Masin pawt let daw dan ai bung li gaw shut chye wa ai. Myen Asuya zawn rai "Ngai lak nak lang da ai, ngai hpe yawng hkrit ai" nga nna me jahkrit shama yang gaw an-hte myu ni Myen Asuya hte hpa mung n shai na re.
Ya na zawn ta du let roi wa ai lam ni hpe gaw hpaji hku bai matai htang ra ai ngu kam ai. An-hte KIO/A mung hpyen dap langai mi she re ai gaw hpyen lahkawn ai gaw mara kaba n rai na re ngu kam ai.
Hpa majaw nga yang n dai zawn hpyen lahkawn ai lam n nga yang, mare hkan e tsa chyaru lu, kani ya tai let nga ai ramma law law wa gaw Mungkan ga n tsa sa pra ai hpa lachyum n nga na re. Dai majaw shan hte kam tim n kam tim shan hte a prat hpe dai hku jahtum na malai n dai zawn myu hte Mungdan a matu shara mi e a hkyu lu galaw ai, manu dan ai ramma ni tai lu ai gaw grau kaja ai kun ngu.
Myen Asuya gaw shi n dang ai ni makau e du nga yang, shi dang ai ni hpe hkan jahkrit taw nga ai gaw madan nyem dik ai myit zasa re ngu shadu ai. Ngai ya ten ja ja kyu hpyi ai gaw, Wunpawng shanglawt hpung ni, moi shanglawt hpang wa ai shaloi na zawn langai sha rai lawan dik ai hku mu mayu ai lam re. Bai manang wa a myit hta mung dai hku sha rai n re ngu kam ai.
Ga n bung tim buga gin ra langai, htung hking langai, garai langai kaw na sha shangai hkrat wa ai, majoi shing ra bung kaw na yu hkrat wa ai kahpu kanau ni re ai majaw rau sha jawm hpawng let myu n bung, ru sai n bung, myu hpe roi rip ai n dai Asuya hpe gawt shale kaw na matu ja ja lajin mayu ai hku re. Bai an-hte myu ni gaw Myen Mung e sha nga ga ai n rai, Miwa hte Gala Mung ni e mung chyam bra nga ai hku re.
Ndai a majaw yawng ti nang mung hpe ti nang makawp maga ai hku na shada n ga law hkat let mahtai hpe rau sha tam ga ngu tsun mayu ai hku re. Manau wang langai mi e sha, Awng dan lam langai mi hte sha, Shanglawt lu Awng padang manau hpe lawan ai hku manau mayu sai hku re. Ndai lam ni hpe manang wa mung madi shadaw na re ngu kam let...
Ta Tut
- Admin
- Number of posts : 30
Age : 30
Location : Singapore
Registration date : 2008-04-25
-


text:
Nbung laru kaba du na matu gaw nbung bung shi ni shawng ahpawt ai hpang she laru ka ba gaw du ai re. KIO kawn myen hte sim sa lam la let mung masa hpe hparan lu na matu lam tam sha kut yu tim jet ai mahtai hpe nlu ai dai majaw 17 ning zim nga ai sanat mahku gaw anhte a mung dan hta bai na lu sai. Ndai zawn sim sa ai ten myen gaw anhte buga gin ra ni hta hpyen dap ni hpe hpaw jat let grau na she maden jat wa ai myu sha myit masing hpe zai ladat jaw jaw hte ga law wa ai gaw ngang ngai yawng chye nga ai.
Ndai zawn sim sa nga ai ten anhte bu ga ni hta nbyin ging ai grai byin lai wa sai,lamu ga ni hpe laba hte madu la ya ai myu sha ni hpe kasi majan hte gasat ai,wuhpung kata sum prat a dit bang ai sai garan ai ,nang hpan lu sha ni hte sha myit ai . Ndai zawn myen hte sim sa lam la ai a marang e anhte amyu ni a matu hpa akyu nhkam sha ai hpe mu mada ai .
Dai ni myen gaw shi a hpyen dap hpe chyam yu na matu hte KIA a atsm hpe chye mayu na ja hte tam la let majan sha byin ai, rai tim shi tak ai hte shai mat ai ma jaw ya ten shi a zai la dat ning gawn hpe bai gram ai ten re ngu mu ma da ai kade nna yang maja hte anhte hpe bai htim ga sat na ma tu ngun la nga ai re ngu sha mu ma da ai.
Ahte wunpawng sha ni gaw pu gang sin machyi ni re, dai hpe chye ai myen gaw anhte a lapran shada sat nat hkat na gin jang ni hpe ga law nga ai . Ga sadi ndung ai myen gaw dai ni shi npu taw ai BGF dap ni hpe ding hku majan hta njai lang ai nga ga sadi hpe jahten kau na shawng lam majan pa de dat ai ndai lam ni gaw anhte hpe sumprat ga law ai sha re.
Dai rai yang dai ni anhte wunpawng myu sha ni hpa ga law ra ai ta karai kasang a mying ning sang hta myit hkrum gahkyin gum din ra ga ai.Dai ni anhte a kam sham ai hte myit hkrum ai gaw anhte hpe awng padang jaw ya na a npawt re.Myen npu hta bung li ga law nga ai wunpawng sha ni gadai rai tim ahkyak jang sai ga sha ga ga. Mai gan ni mahti jaw ai kaji kajaw ahkaw ahkang kaw sha npyaw mat ga madu a lam madu wang lu wang lang mai ga law ai ahkaw ahkang hpe myit mada nga ga.Dai majaw dai ni anhte J.W sha ni madu du ai sha ra madu mai ga law ai madang kawn anhte kaw du wa na satan a ari ahpri tsinyam mahkra hpe Dai Madu karai kasang a Mying ning sang hta kam sham ai hte myit hkrum mang rum let mahku nsen la ngai sha hte Awng Padang dip la ga ngu .
Myit Hkrum lam gaw Awng Dang Lam a Npawt
Nbung laru kaba du na matu gaw nbung bung shi ni shawng ahpawt ai hpang she laru ka ba gaw du ai re. KIO kawn myen hte sim sa lam la let mung masa hpe hparan lu na matu lam tam sha kut yu tim jet ai mahtai hpe nlu ai dai majaw 17 ning zim nga ai sanat mahku gaw anhte a mung dan hta bai na lu sai. Ndai zawn sim sa ai ten myen gaw anhte buga gin ra ni hta hpyen dap ni hpe hpaw jat let grau na she maden jat wa ai myu sha myit masing hpe zai ladat jaw jaw hte ga law wa ai gaw ngang ngai yawng chye nga ai.
Mabyin nkau mi
Wunpawng mungdan shanglawt asuya a ndau shabra lai ka clik
Yangon kaw jawng lung nga ai Jinghpaw ma ni hpe gau sha le clik
NDA-K Ningbaw ding sa lahkawng hpe myen ni nta kaw zing da clik


text:
Hpakan Ginwan Sik Mu Mare, Nawku Jawng wang kaw na ma shalet jawng jan (8) ya maga hkying (6:20) aten daram hta wan hkru ai lam byin ai re lam chye lu ai .
Wan Hkru hpawng wa ai gaw Wan jak kaw na wan sumri shock byin ai kaw na hpang  wa aire . Wan hkru lawm ai hta Ma shalet jawng hte sharin Sara Num Ni nga ai nta the Wan jat tawn da ai nta hte nta masum hkru lawm mat ai rai nhtawm kaga hkala hkrum ai lam gaw n nga ai re hpe chye lu ai .
Wan hkru ai nta hpe shana de (6:35) aten daram hta wan sat maw daw (6) company hka Maw Daw (6) hte wan sat ai re hpe chye lu ai. Ya na zawn wan hkru manghkang hte seng nna naw ku jawng Wang kata yu reng ai salang Zau Bawk Hpe Bukma (285) hte ahkyak la da ai lam mung na chye lu ai.


text:
Chyum Masa: Chyum laika hku yu ga nga yang daw masum hku mu lu na re. 1. Nlung nnan sha ai masat, 2. Egutu kaw na lawt wa ai masat hte 3. Yesu a hkam la ai sharin acyin la hta mahta nna sawn yu mai nga ai.
1. Chyum laika a shawng shawng daw hta Ka-in hte Abela a hkungga Karai Kasang kaw nawng ya ai lam gaw Festival byin wa sai. Dai majaw, laning mi a nsi nai si hte chyeju shakawn ai lam hta Karai Kasang a ra sharawng ai hte nra sharwng ai hpe daw dan ai ten rai nga ai. Dai majaw, kaja tim n kaja tim, Karai Kasang ra sharawng ai byin wa hkra gaw shinggyim masha ni myit ra wa sai.
2. Egutu kaw na pru wa ai aten hpe shalai wa ai poi hku Yuda masha ni shaning shagu galaw ai. Shanhte a shaning nnan gaw amyu nnan gaw de hpang ai ningdaw langai rai nga malu ai. Dai hte seng nna, Yuda ni a shaning hti ai hte nhtoi hti ai lam gaw ya na Calenda hte shai ai lam mung nga nga ai. Shanhte mung, Lamu kap shata or Luna calenda hku yu ma ai. Lani mi ngu ai nhtoi gaw jahpawt jan pru ten kaw nna, shana jan shang ten du hkra sha re. Dai hte maren, shata mi ngu ai mung nhtoi 29.5 sha rawng nna, laning mi hta nhtoi 354 rai nga ai.Masha si yang, dai shani lup ra ai or jan garai nshang yang lup ra ai ngu ai gaw, hpang shani ngu ai hpe ndu shangun mayu ai lam rai nga ai.
3. Yesu a shaning nnan gaw shani shagu hte aten shagu re lam tsun ai. Dai gaw masha ningnan tai nga na lam sha re. Hpawt ni ngu ai hpe mung hkum tsang, mani ngu ai hpe mung hkum myit , ya ngu ai byin nga ai aten ladaw hpe chye na nna hkan sa nga mu [Mahte 16:2-4]. Du wa na ten hta hpa byin na gaw, nanhte hte nseng ai. Ndai prat na lam hpe chye yu ginhka nna hpa galaw ra ai hpe dum mu; nga ai rai nga ai. Ntsa malen u ni hte prang na hkalaw pan hpe gasi madun nna mung shadum da sai. Ndai lam gaw, shaning nnan, dingsa ngu ai hte shai wa sai. Asak hkrung lam hte kapyawn ai machye machyang lam rai wa sai.
[Shakawn kungdawn 8:5] hta shinggyim masha hpe Karai Kasang hta loi hprut di nna hpan da sai nga ai hte gindun nga ai. Dai gaw, hpaji rawng ai hku nga mu, nga ai rai nga lu ai. Wisdom ngu ai hpaji hte nga jang Karai wa hte loi hprut re ai power atsam hte hpring na rai nga ai. Shaloi, ndai power hpe anhte ni gara hku lu na? power gaw knowledge re, knowledge gaw power re, nga nna Beacon [1561-1626] tsun ga ai. Ndai power lu na matu action ngu ai magam bungli hte kapyawn nga ai. Magam bungli gaw sharin la ai machye machyang hte kayau nga ai rai nna, dai machye machyang gaw mungkan a makoi magap nga ai arai ni hpe mu lu na lam rai nga ai. Dai arai ni hpe mu lu ai ni gaw, hpaji rawng ai ni tai nna hpaji dai gaw magam bungli hte hkrang shapraw dat ai shaloi, power ngu ai byin wa sai. Dai power gaw Karai Kasang hte loi hprut re ai shinggyim masha power rai nga ai.


text:
时间:2017-03-25 10:37:53 来源:德宏团结报
№115 Pati hpongchyom gata hta lawu de na masa langai hta wa hkra ai lai ai rai jang, tengtok lit la masha hte lit gun ningbo ni hpe go, masa loi song ai rai jang, sadi ga jo shing nrai na-du sadi ga jo ai ari jo na. Masa na-du ai hpe go, pati hpung gata na aya dom kau ya shing nrai pati n shapro kau ai yu maram ai ari jo na:1.Pati masha ni ubadi tara ko hkan nna mara dam jo ai hkrum ai hpang, dodan ko hkan nna pati asat tara ari jo ai lam n nga, shing nrai mungdan ubadi tara hte tara masa tot lai ai majo, pati asat tara ari jo ra ai ni hpe ari n jo ai.2.Pati asat tara ari jo dodan shing nrai tara shok ai gahtap jep dodan tsun shapro ai hpang, dodan ko hkan nna ari jo hkrum masha a pati hpung shang jahpan, aya, aya atsang, la-hka re n-galo galo lajang shatup hkrat wa ai. 3. Pati masha ni pati asat tara ari jo hkrum ai hpang, ganbu gon lajang ahkang shingwang hte hpongchyom hte seng ai lam ko hkan nna ari jo hkrum pati masha hpe daru sharin, gon lajang ai hte yu tek mu n galo sa wa ai.


text:
时间:2018-09-11 16:35:31 来源:德宏团结报
1“. Magai gahtet”hpe htang maja ra ai.
Magai lado shang sai nga tim yi-nam na gahtet ai lam garai n hkoi lu nga ai, jahpot shana gahtet gatsi ai lam grai lai shai nga ai, grau nna go shani shingtung hta ladu lai gahtet jan nga ai.Ndai ten hta masha grai puba ai na nna, hka lo lu, asan re hpalap lu,simai jahku ni lu re ladat hku nna gahtet ai lam jahkoi kau na.Tsit nsam lasi jahku, nongnai si hpa hte beho hpa ni hpa sha yang mung gaja nga ai.
2.Awo wo kan mase na htang maja .
Magai lado shang wa ai hpang go lani hte lani lagyi wa sai majo machyi ana ni shang wa loi nna, masha awo wo ra nga ai.
Dai hte rau kan mase ai ana ganu ni mung brat lawan wa nna, kan mase dongkat kat wa nga ai.
Dai majo lusha san seng lam galo du ra nga ai sha n-ga, madu a hkum na sanseng ni mung galo du ra nga ai.Grau nna go lusha jahtuk sha chye ra ai, hkum hkrang shaman shakyang shaja ra na. Jahpot shana hka lagyi hte man myit, hka gahtet hte lago tsing gashin rai yang ana htang n-gun shaja la lu nga ai.
3.Lusha sharam sha na.
Mangai shang ai hte masha a shatkan sinpai ni a n-gun awai la nna, yi-nam lado na hta grau gaja wa nga ai, hkum de wa ai lusha sha lo jang go, hpum lawan wa nga ai.
Mangai nnan shang wa ai shaloi shayi num ni lusha asan re lo sha yang gaja nga ai, sinpai hta akyu rong ai, kro jasan lu ai lusha shing nrai kro lagyi tsi ni sha ya na, ga shadon na tsit nsam lasi, nongnai lap hte hpa hpa sha, lasi hkye hpa, Miwa mahko si hte nongnai hpa hpa sha, naisam hpa hpa sha rai na.
4. Nau lagyi ai lusha hkum sha.
Mangai shang ai hpang, nbung nsa lani hte lani lagyi wa nna, masha a hkum na lusha rin n-gun yom wa, pukan ana htang n-gun ni kya wa rai nhtom, pu kan ni lagyi ai lusha hpe grai hkrit nga ai.Gyinshau si re ni nau n sha na.
5.Hka lo lo lu nna ningtuk shapro kau na.
Gahtet gatsi shadang lani hte lani nyem wa, jahpot hte shana gahtet gatsi ai lam grai lai shai nga ai, ndai ten hta hkum hkrang na hka ni grit yom mat lawan nga ai majo, lama hka lo lo n lu jang, hkum shan krip ginnyung wa, sama hte kap wa rai nga ai.
Bai nna, mangai lado hta go hkun hkro, nbung nsa hkan maza mala lo, hkum hta jahten hkra wa ai arai ni lo re nga yang, sinwop hta manghkang grau wa pru ai lado mung rai nga ai. Sinwop madi ya makop maga ya na go ahkyak re, hkum hkrang lo shaman shakyang nna salu shalat lo pru kau ra nga ai.


text:
Jinghpaw Mungdaw Myitkyina Mare kaba Mali Hka Marai kawn myen asuya a hpyen mawdaw (60) ram gaw Putao maga de dai ni lai lung mat wa sai lam shiga na chye lu ai. Putao lam de shachyaw tawn ai mahkrai hpaw poi lung wa ai re lam hpe mung matut na chye lu ai.
PUTAO LAM DE HPYEN MAWDAW (60) LAI LUNG WA
Jinghpaw Mungdaw Myitkyina Mare kaba Mali Hka Marai kawn myen asuya a hpyen mawdaw (60) ram gaw Putao maga de dai ni lai lung mat wa sai lam shiga na chye lu ai. Putao lam de shachyaw tawn ai mahkrai hpaw poi lung wa ai re lam hpe mung matut na chye lu ai.
Labels: Jinghpaw Mung Shiga
3 comments:
- Anonymous said...
-
hpa majaw ma hkrai galaw ai hpe ah ten jaw taw ai re kun dai ma hkrai ngut ai hte po tau de myen ma nu ma na lung wa di na putau hpe bai myen ni na la ta de aup gau mu yaw hpa hpe she yu taw ia re kun ya ten gaw ma hkrai galaw ai zawn re ai ni ka ji ma ha hkang n mai jaw ai re nga yawng ka baw gau ya ra ai dai myen ni hpe grai she yu taw nga mu nan hte na mai dang de shang wa nga sai ma joi she yu sha lai gau mu
- February 22, 2012 at 3:58 PM
- Anonymous said...
-
Laknak lang da ai ni gaw baw gum nga na matu nre.
Sawa ni hpe gau na matu nre i?
Chyeju hte naw sharin shaga dat mu.GAU KAU MU.
- February 22, 2012 at 7:44 PM
- Anonymous said...
-
jinghpaw ni a hpyendap gaw, myen ni a hpye moto hpe wanleng, sanghpaw ni hpe hpen nshadu nga ai gaw, ti nang hpe gap wa jang she hpyen re ai lam chye nga ai gaw.
- February 23, 2012 at 4:55 PM


text:
时间:2018-06-12 16:51:40 来源:景颇人
①Ginjo nambat 6 htingwan makop jep gawan hpung ni shata 6 pro 5 shani ko nna shata 7 pro 5 ya shani du hkra, Yinnan mungdo gaba na htingwan makop hkrat wa ai masa hkan jep yu na hku re. Jep gawan hpung ni jep gawan hkom ai ten laman hta lit gun masha ni hkap hta na chye-nan nambat go: 0871-63886001, shakram shagun hkringdat go: Hkunmyin myu nambat 98 shakram sadek. Jep gawan hpung ni chye-nan hkap hta na ten go jahpot de hkying 8 ko nna shana de hkying 8 du hkra rai nga ai.
①中央第六环境保护督察组于6月5日至7月5日进驻云南省开展督察“回头看”.进驻期间设立专门值班电话:0871-63886001,专门邮政信箱:昆明市第98号信箱.督察组受理举报电话时间为每天8:00~20:00.
②Nambat 47 lang htingwan makop nhtoi hpe myit dum masat na matu, Sakhkung mungdo asuya ni Mangshi hka ko kanoi ako jahkai hte balasatik jahkai n gabai bang lu na lam hko shabra ma ai, dai go mung shawa masha ni a htingwan makop na myit jasat jahpring ya nhtom, tsomhtap ngui pyo ai Sakhkung go maden hkrat wa lu na matu re.
②为纪念第47个“六五环境日”,6月5日上午,德宏州政府在芒市组织开展了“美丽中国,我是行动者—芒市大河环境保护暨禁白限塑行动”主题纪念活动,旨在进一步提高全州各族群众的环保意识,推动社会各界和公众积极参与生态文明建设,减少“白色污染”,改善环境质量,共建天蓝,地绿,水清的美丽德宏.
③2018 ning na dakkasu jong sanpoi hpe shata 6 pro 7 ya hte pro 8 ya shani san hkyem nga ai. Sakhkung mungdo na sanpoi san hkyem ai jongma go marai 6538 re, maning na hta jongma marai 164 jan ai, maning na hte shabung yang 2.6% rot jat nga ai, sanpoi san ai jongma yong hta na ga laika hpaji jongma marai 2916, son hkum hpaji jongma marai 3457, magam mu hpaji jong,Kolik jong, ta hpaji jong re hkan na jongma marai 165 rai nga ai. Mangshi, Lengho, Yinkyang, Nshon, Shuili re ginwang myu ko sanpoi san shara 5 gok 224 hkyem shajin ton sai. Ya ten hta sanpoi san bungli ndut ndang galo hkrat wa lu namatu, magam gun masha ni bungli lam shaguhpe htep lahti rai galoto nga ma ai.
③2018年普通高校招生全国统一考试将于6月7日至8日进行.德宏州共有6538人报名参加高考,比上年增加164人,同比增长2.6%,其中文科2916人,理科3457人,三校生165人.全州共设芒市,梁河,盈江,陇川,瑞丽5个考区共224个考场.目前全州高考准备工作正全力营造安全,有序,阳光的考试环境,确保高考工作顺利进行.
④Sakhkung ni 2018 ning na buhkom hkumhkrang shalik shakyang shingjong poi hpe mungdan daido poi laman hta galo hkyem nga ai, shingjong poi laman hta, lago leng jon shingjong hkat, wahpung wahpong hku shingjong hkat, hka li htu shingjong hkat, lam hkom shingjong hkat re ni galo na re. Bai nna shingjong poi hpe ruyak madi shado bungli, hkai nmai shachyan dut re ni hte gapyon nna galo na hkyem nga ai,
④德宏将在今年国庆节期间举办“七彩云南·运动德宏·携手公益”2018年体育文化旅游节.该项活动是德宏近年来重点打造的“自行车挑战赛”,“户外团体挑战赛”,“龙舟赛”,“徒步”,“定向”,“体育摄影”等活动的提升项目.同时,今年的活动与扶贫,农特产品推介等公益和商业活动相结合.
⑤Shata 6 pro 4 ya shani, Mangshi sharin shapan dap ni ko nna,《Mangshi myu mare na jong gaji hkan jongma hkap hta na lam hpe soi garan ai sumla(Nrip) hpe sakse madat hpong hta jom madat ai hpang dodan shana shabra laika》hpe, jong lung hkyem ai jong gaji jongma ni gara jong de soi garan ang ai lam shawa masha ni hpang de shana shabra masai.
⑤6月4日,芒市教育局发布《芒市教育局关于举行芒市城区小学招生片区图(草案)听证会听证结果的公告》,公布了芒市教育局关于芒市城区小学招生片区图(草案)听证会的情况报告.
⑥Shanghai na nambat 5 hpung Yinnan de sa garum ai tsi sara gaba ni Nshon ko du sai! Tsi sara gaba ni ana hkap jep ya ai ten go: Laban hpang masum ya shani rai nhtom, chye-nan go:7178645. (Gale ai: Lahto Brang Ja)
⑥第五批上海对口援滇医疗队进驻陇川啦!专家出诊时间:每周三出门诊,在线咨询电话:7178645.详情请点击医疗.


text:
30 May, 2008
Shanglawt!!!
Dai namchyim hpe ngai hkam sha mayu ai. Ji dwi, Ah Dwi ni tsun dan lai wa ai sha na ga ai. Anhte na ban prat hta she myi man di hkama chya ai ni tai sa na kun?
Ngai dum nga ai.
Moi na hpakant shingran ni hpe...
Ngai kabye lai wa ai...
Sai ni pyi n hkraw shi ai lam ni...
Ngai na jin sai...
Shada mara shagun ai nsen ni (gossip) ni...
Madu a amyu a matu hpa n lu galaw kau da na hpe grai tsang ai.
Grai marit ai. Dai namchyim hpa ta? Kadai hpe mara shagun ai hpan ta? Kadai ni shakut galaw ra ai ta? Gara hku galaw ra ai hpan ta?
29 May, 2008
Manila du ai ten
18.5.2008 Laban shana du ai.
Kahtet ai, nbung ni n san ai.
Mawdaw grai law nna, Tricircle ni ma law ai.
Masha grai law ai. Street kids ni hpe shara shagu mu lu ai.
Masha malawng gaw English ga tsawm ra lu shaga ma ai.
Mawdaw ni gaw nambat hta hkan nna gawt mai ai nhtoi, n mai gau hkawm ai nhtoi nga ai.
Masha ni gaw amu kyin ai malawng re majaw fast food hpe madung sha ma ai.
Electronic arung arai ni gaw tsawmra manu laja ai hpe mu lu ai.
Asuya jahkrat da ai masa mung rai na re.
Maigan gumhpraw nau n ma na matu rai sam ai.
Mungkan hta ninghkap poi galaw dik ai mungdan jahpan kaw lawm ai.
Ndai Manila kaw Jinghpaw ramm ni nkau mi nga ma ai. Music hkaja taw ai ni, hpaji lam hkaja taw ai ni nga ma ai.
Philippines gaw grai tsawm ai mungdan she rai nga...
Jinghpaw mung hpe grai dum wa sai.
Bum ni, pa layang ni,
Mungdan e... ...
nbwisam
18 May, 2008
Daini AIT :fk ni jawng yu poi galaw...
Daini Asian Institute of Technology Extension kaw na :fk program prepartory course lung nga ai mungdan 14 kaw na jawngma 32 ndai course ngut kre la ai lamang hte lekmat jaw ai lamang hpe galaw ai. Tut nawng hku hkau na masat hku nna AIT dawnghkawn hte Madu mungdan dawnghkawn hpe chyit chyai hkrang galaw nna kumhpa jaw ai. Nye myit hta mungdan dawnghkawn hpe madu a dawnghkawn byin shangun mayu dik ai.
16 May, 2008
Grai dum ai ...
02 May, 2008
Jinghpaw wunpawng sha ni a matu chyinghka grai law nga ai.
Shanglawt chyinghka ma langai re. Anhte n lu hpaw shi ai.
Gara hku hpaw na ta?
Sut masa chyinghka.
Shanglawt chyinghka.
Hpaw ra ai chyinghka grai naw nga ai.
Rawt u, amu galaw nu, chyinghka lu hpaw hkra shakut ga.
Htawm hpang na ban prat a matu...
Shawng na byin lai wa sai ni hpe kasi la ga...
Galoi mung asum n jaw ga.